Ohizko galderak Inspección Técnica de Edificios - ITE Profesional\nZein elementu zaintzen ditu EIT-ak?\nNola egiten da EIT bat?\nZein emaitza edo kalifikazio aurre ikusten ditu EIT-ak?\nNork burutu dezake EIT-a?\nZenbat balio du EIT-ak?\nZer gertatzen da ez baldin bada EIT-a aurkezteko betebeharra betetzen?\nNortzuk daude derrigortuta?\nEraikuntzaren egoera konstruktiboa eta patologia posibleak ezagutzeko helburuarekin egindako estruktura, fatxada eta kubierta eta saneamendu eta hornikuntzako ohizko sareen ikuskapen bisuala da EIT bat.\nEIT-ak eraginkortasun energetikoko ziurtagiria (eraikuntzaren eta instalazio inguruen datuak, eraikinaren eraginkortasun energetikoa ziurtatzeko asmoz) eta irisgarritasuneko datuak jasotzen ditu (irisgarritasuneko oinarrizko baldintzen betetzea eta pertsona desgaituei eraikuntzara sartzerako orduan eta hau erabiltzerako orduan bereizkeriarik ez egitea, betiere indarreko arautegiaren arabera eta eraikuntzak hauek betetzeko aldaketak egin ditzakeen edo ez aztertuz).\nEIT-a eskumeneko tekniko batek informea eta txostena egiten duenean gauzatzen da (Arkitekto eta Aparejadoreak besterik ez dira egongo ahaldunduta).\nEraikuntzen egoera ona eta segurtasuna ziurtatzeko: EIT-aren bitartez eraikuntza erabiltzen ari diren edo inguruan dabiltzan pertsonen arrisku edo kalte posibleak saihesten dira.\nEraikuntzen kontserbazio eta mantenua sustatzeko: EIT-aren bidez eraikuntzaren balio-bizitza luzatzeko beharrezko diren neurriei hasiera eman diezaiokegu, hori baita mantenu planeko lehenengo pausua.\nArazo larriak eta egoera konponezinak ekiditeko: EIT-ak jabearentzako garestiagoak diren birgaikuntzak saihesten ditu.\nIrisgarritasun unibertsala eta eraginkortasun energetikoa bultzatzeko: EIT-ak eraikuntzaren beharrak identifikatzen ditu eta pertsona guztiei irisgarritasuna ziurtatzeko eta eraginkortasun energetikoa bultzatzeko hartu behar diren neurriak identifikatzen ditu.\nEraikuntza sektoreko aktibitate ekonomikoa bultzatzeko: EIT-ak eraikuntzen birgaitzea sustatzen du eta etxebizitza erosle potentzialei informazio garrantzitsua eskaintzen die.\nBirgaitze laguntzak benetan behar dituzten elementu estrukturaletara bideratzeko: EIT-a laguntza publikoak jasotzeko beharrezko baldintza bat da, horregatik, subentzioen erabilera egokirako kontrol erreminta bihurtu da.\nEIT-a eraikuntzaren oinarrizko hiru elementuren gain egiten da:\nUr horniketa eta distribuzio eta saneamendu eta ebakuazio instalazioak\nElementu hauen egoera sentsore edo adierazleen bidez egongo da definituta:\nSentsore hauek antzemateko, eraikuntza guztiaren %55a biltzen duen inspekzio bat egitea komenigarria da (gomendatutako portzentajea da, ez dago araututa).\nEIT-a egiteko, baimenduta dagoen teknikoak behaketekin informea bete behar du eta honen hautemate teknikoaren arabera egin beharren txosten bat igorri behar du.\nEIT-aren informe-galdetegi eta txostena\n1.- Ikuskapenak informe-galdetegi bat izango du. Honekin eraikuntzako ikuskapenerako elementuak aztertu direla ziurtatuko da eta ondoren txosten zehatz bat idatziko da. Txosten horretan ikuskatzaileak ondorengo gaiei buruzko iritzia emango du:\nKontserbazio, segurtasun, hermetikotasun eta kontsolidazio egoera, baita egin beharreko obren hasierako aipamen bat.\nIrisgarritasuneko unibertsaleko baldintzen eta pertsona desgaituei eraikuntzara sartzerako orduan eta hau erabiltzerako orduan bereizkeriarik ez egitearen ebaluaketa, betiere indarreko arautegiaren arabera eta eraikuntzak hauek betetzeko aldaketak egin ditzakeen edo ez aztertuz.\nEraikuntzaren eraginkortasun energetikoaren ziurtagiria, ezarritako prozesuaren eta indarreko arautegiaren arabera.\n2.- Txostenak argi adierazi beharko du zeintzuk diren antzemandako kalteak eta hauen arriskuak, baita egin beharreko aldaketak ere.\nEIT-ko txostenaren edukia\nTxostenak ondorengo edukia izan beharko du:\nEstruktura eta zimendatze egoera orokorra.\nFatxaden egoera orokorra.\nKubierten egoera orokorra.\nSaneamendu eta iturgintza sare komunen egoera orokorra eta beste instalazioen bizitza, osaketa eta dokumentazio administratibo eta teknikoaren informazioa.\nAntzemandako lesio edo akatsen kausa posibleak, erabilitako sistemen edo materialen patologiak ezberdinduz, eta gomendatutako neurriak.\nEsku-hartzearen proposamen globala. Bertan esku-hartu behar duen pertsonala proposatuko da eta, beharrezko den kasuetan, hartu beharreko segurtasun neurriak azalduko dira.\nHartutako neurrien betearazpen eta eraginkortasun gradua, aurreko ikuskatzeen ondorio.\nErreparatze esku-hartzeak aurrera eramateko proiektu tekniko baten beharraren estimazioa.\nEsku-hartzeak gauzatzeko epea.\nEsku-hartzeen izaerak: berehalakoa, oso premiazkoa, premiazkoa, epe erdirako beharrezkoa eta/edo mantenua.\nEraikinaren eraginkortasun ziurtagiria, indarreko araudiak ezartzen duen eduki eta prozesuarekin.\nEIT-a eraikuntzako mantenu orokorreko prozesuko lehenengo pausua da. Legeak bost gradu bereizten ditu eraikuntzaren egoeraren arabera eta horri erreparatuz jabeak neurriak azkartasun handiago edo txikiagorekin hartuko dituzte.\nEskatutako jokaeren graduak\n1.gradua – Berehalakoa: Esku-hartzea 24 orduan egin behar da gehienez, beste mediorik egon ezean, sua itzaltzeko zerbitzuetara joanez. Berehalako kolapsoa eta ingurukoei edo besteren elementuei min egiteko arriskua duten narriadura elkartze kasuetan eta zurkaizte, hustutze, eraikuntzara sarrera ixte eta lur-jauziak saihesteko segurtasun erretilua montatzea bezalako neurriak hartzea beharrezkoa denean.\n2.gradua – Oso premiazkoa: Eraikuntzak edo bere elementuak kalte garrantzitsuak dituenean; ingurukoentzako edo besteren elementuentzako epe-motzeko arriskua dakarrenean. Esku-hartze honetarako epe maximoa hiru hilabetean dago, segurtasun neurri laguntzaileak dituzten edo ez kontuan izan gabe.\n3.gradua – Premiazkoa: Hutsune handiak antzematean ematen da. Era progresibo batean elementu bat edo sistema degradaziora eraman dezakete. Esku-hartze honetarako epe maximoa 12 hilabetean dago.\n4.gradua – Epe erdirako beharrezkoa: Hutsune puntualak dira eta ez diote sistemaren funtzionamenduari eragiten, baina ez badira konpontzen zerbait larriagoan bihur daitezke. Kasu hauetan, esku-hartzea urtebete baino gehiago luza daiteke.\n5.gradua – Mantenua: Ez denean kalterik antzeman edo bere arintasunagatik ez duenean arriskurik izaten. Mantenu egoki batekin konpon daiteke edo bere progresioa geratu.\nEIT-a bere osotasunean ondorengoek burutu dezakete:\nArkitekto Teknikoek edo Aparejadoreek\nHalaber, eraginkortasun energetikoko ziurtagiria Ingeniari edo Ingeniari Tekniko edo horretarako gaitutako Tekniko batek sinatu dezake.\nEz da baimendutako pertsonalaren erregistro ofizial bat existitzen. Titulazio hori daukaten profesional guztiek, era indibidualean profesional liberal bat bezala lortutako edo Eraikuntza Kalitate Kontrolean lanean lortutakoa, egin dezakete lan hori.\nEntitate eta profesionalek, egindako EIT-arekin batera II. eranskinean jasotako modeloa bezalako ardura adierazpen akordua atxikituko dute. Adierazpen honek ikuskapena egitea baimenduko du, non adieraziko duten ikuskari moduan beteko dituzten baldintzak, entitatearekiko eta profesionalekiko.\nHerritarrak beraiek nahi duten profesionala aukeratzeko aske dira.\nITE-aren zenbatekoa ez dago araututa, beraz prezioa baimendutako profesional horiek ezartzen dutenaren araberakoa izango da.\nProfesionalak aukeratzeko aukera dagoenez, jabeek aurrekontuak eska ditzakete eta beraien interesei hoberen egokitzen dena aukeratu.\nLegearen dio arautegi urbanistikoen araberako zigorrak egongo direla eta udaletxeak beraien zigortze gaitasunaren arabera jardungo dute.\nUdaletxeak era subsidiarioan aritu daitezke EIT-a ez aurkeztearen aurrean, baita 1, 2 edo 3 graduetan emandako txostenean aipatutako ekintzan egiten ez badira ere.\n2006-ko Lur eta Hirigintzaren Lege Euskaldunak eta Ekainak 26ko 8/2013 birgaitze, birsorkuntza eta hiri berriztatze legeak dionez, bizileku moduan erabiltzen diren 50 urte baino gehiagoko eraikin guztiak, katalogatutako eraikuntza eta eraikin guztiak eta “antolamendutik at” kategorian sartuta dauden eta bizileku moduan erabiltzen diren eraikin guztiak izan behar dute EIT-a.\nEIT-a udaletxean aurkezteko betebeharra.\nAldakuntza dekretuaren arabera, 50 urte baino gehiago dituzten eta bizileku moduan erabiltzen diren eraikinen urtebeteko epea dute EIT-a udaletxean aurkezteko. Eraikin zaharragoen eguneratzerako, berriz, aldakuntza dekretuak aldizkako egutegi bat kontenplatzen du (2017ko Ekainaren 27a baino lehen 50 urte bete dituzten eraikuntzentzat EIT-a aurkezteko epea 2018ko Ekainak 27a artekoa da (baita data hori eta gero katalogatutako eraikuntzak ere)).\nGainera, kontserbaziorako, irisgarritasun unibertsalerako edo errentagarritasun energetikorako Euskal Autonomi Erkidegoko Administrazio Publikoko laguntzak jaso nahi dituzten eraikinak, EIT-a laguntza horren formalizazioa baino lehen egin beharko dute, eraikuntzaren antzinatasuna edozein dela ere. Administrazioak, jokaera EIT-aren emaitzen arabera adieraz dezake.


Espezialitateen alta - Prestakuntza\nEuskal Autonomia Erkidegoan dauden Enplegurako Lanbide Heziketako zentro edo erakundeek prestakuntzako espezialitate berriak eskaintzea proposatu ahal izango diote Euskal Enplegu Zerbitzuari.\nEuskal Enplegu Zerbitzuak, proposamena egokia den edo ez aztertu ostean, espezialitate horri alta emango dio Euskal Katalogoan, eta gero erabakiko du Estatuko Katalogoan sartzeko tramitazioari buruz.\nEstatuko Katalogoan jaso gabeko prestakuntza-espezialitateak sartzeko jarraibideak:\nEuskal Autonomia Erkidegoan Estatuko Katalogoan jaso gabeko prestakuntzako espezialitateak eskaini ahal izateko, prestakuntzako espezialitateak sartzeko eskaerari dagokion prozedura hasi beharko da, eta, horretarako, agiriok aurkeztu beharko dira.\nEspezialitate berria sartzeko eskaera\nAurkeztu diren agiriak juridikoki eta teknikoki aztertu ostean, ebaluazioa egindakoa, proposamena prestakuntzako espezialitateen fitxategian sartuko da, eta, ondoren, hala badagokio, Estatuko Katalogoan izapidetuko da.\nEspezialitate berri baten alta izapidetuko da bakarrik berrikuntzaren bat denean edo aurretik dauden espezialitateekiko alde nabarmenik bada, eta lan-munduan txertatzearen ikuspuntutik interesgarria denean. Eskabidea formalizatu aurretik ikusteko bideragarri den, nahi izanez gero, jarri harremenetan helbide honetan:\nTelefonoa: 945 181 379


Iragarkilaburrak.eus hainbat gauza saltzeko eta erosteko aukera eskaintzen duen tresna da. Erabiltzen hagitz erraza da eta doakoa. Behin erregistratuta, produktu edo zerbitzu bat erosi zein eskaini nahi duenak, argazkia, deskribapen laburra eta prezioa paratu behar ditu. Produktu edo zerbitzu horietan interesatua dagoena, berriz, harremanetan paratzen ahal da saltzaile edo emailearekin. Iragarkiak kronologikoki eta gaika daude sailkatuta.


Ayuntamiento de Alegría-Dulantzi. ESLEIPEN IRAGARKIA. UDAL ERAIKINEN GARBIKETA\nESLEIPEN IRAGARKIA. UDAL ERAIKINEN GARBIKETA\n2014ko otsailaren 13ko udalbatzaren akordioaren arabera, iragarki honen bidez prozedura irekirako deialdia egiten da, ekonomikoki eskaintza onuragarriena aintzat hartuta, hala nola hainbat esleipen irizpide, ?UDAL ERAIKINEN GARBIKETA? zerbitzu-kontratuaren esleipenerako, ondoko datuen arabera:\na) Erakundea: Alegria-Dulantziko Udala.\nb) Dokumentazioa eta informazioa eskuratzeko:\n1. Non: Alegria-Dulantziko Udaletxea.\n5. Telefax-zenbakia: 945-420394.\n7. Kontratugilearen profilaren Interneteko helbidea: www.alegria-dulantzi.net eta www.euskadi.net\n8. Dokumentazioa eta informazioa eskuratzeko epemuga: 2014ko apirilak 30.\nc) Espediente-zenbakia: 09/2014.\nb) Xedearen deskribapena: ?UDAL ERAIKINEN GARBIKETA?.\nd) Gauzatzeko epea: 4 urte.\nf) CPV (Nomenklatura erreferentzia): 90919000.\nc) Esleipen irizpideak: Hainbat esleipen irizpide.\n4. OINARRIZKO ESLEIPEN AURREKONTUA:\nZenbateko Garbia: 496.000 euro. BEZ % 21: 104.160 euro. Guztirako Zenbatekoa: 600.160 euro, 4 urteengatik\n5. NAHITAEZKO BERMEAK:\nBehin betikoa: % 5.\na) Sailkapena: Taldea :U, Azpitaldea: 1, Kategoria: A.\nb) Kaudimen ekonomiko eta finantzarioa eta kaudimen tekniko eta profesionala:\n3.1 Enpresariaren kaudimen ekonomiko eta finantzarioa ondoko bitartekoen bidez egiaztatu ahal izango da:\na)\tFinantza-erakundeen adierazpen egokiak edo, badagokio, arrisku profesionalengatiko kalte-ordainen aseguru baten ziurtagiria.\nb)\tDagokion Merkataritza Erregistroan edo Erregistro ofizialean aurkezturiko urteko kontuak. Kontuak Erregistro ofizialetan aurkeztera behartuta ez dauden enpresariek, bestelako bitarteko gisa, behar bezala legeztaturiko kontabilitate-liburuak aurkeztu ahal izango dituzte.\nc)\tNegozioen bolumen osoari buruzko adierazpena eta, badagokio, negozioen bolumenari buruzkoa kontratuaren xedeari dagokion jarduera-esparruan, gehienez ere enpresariaren jardueren sorkuntza edo hasiera dataren arabera eskuragarri dauden azken hiru ekitaldiei dagokienez, negozio bolumen horren erreferentziak eskura dauden neurrian.\n3.2. Zerbitzu-kontratuetan, enpresarien kaudimen teknikoa ondoko bitarteko baten edo hainbaten bidez egiaztatuko da:\na)\tAzken hiru urteetan eman edo egindako zerbitzu edo lan nagusien zerrenda bat, horien zenbatekoa, datak eta hartzailea, publiko edo pribatua, barne. Eman edo egindako zerbitzu edo lanak organo eskudunak emandako edo onetsitako ziurtagiri bidez egiaztatuko dira, hartzailea sektore publikoko erakunde bat denean; hartzailea subjektu pribatua denean, hark emandako ziurtagiri bidez, edo hori eduki ezean, enpresariaren adierazpen bidez; badagokio, ziurtagiri horiek zuzenean jakinaraziko dizkio agintaritza eskudunak kontratazio-organoari.\nb)\tKasu egokietan, enpresariak kontratua gauzatzean aplikatu ahal izango dituen ingurumen-kudeaketarako neurrien adierazpena.\nc)\tEnpresako urteko batez besteko langile kopuruari buruzko adierazpena eta bere zuzendaritza-kideek azken hiru urteetan izandako garrantziari buruzkoa, dagozkion egiaztagiriek lagunduta.\nd)\tLanak edo prestazioak gauzatzeko izango diren makineria, material eta ekipo teknikoaren adierazpena, dagokion dokumentazio egiaztagarriak lagunduta.\ne)\tEnpresariak aldi baterako azpikontratatzeko asmoa duen kontratuaren zatiaren adierazpena.\n7. ESKAINTZEN EDO PARTE HARTZEKO ESKABIDEEN AURKEZPENA:\na) Aurkezteko epemuga: 2014ko maiatzaren 5eko 14:00ak arte.\nc) Lizitatzaileak bere eskaintzari nahitaez eutsi beharreko epea: 3 hilabete.\na) Deskribapena: Kontratazio-mahaia.\nc) Herria eta Posta-kodea: 01240 - Alegria-Dulantzi.\nd) Data eta ordua: Proposamenak aurkezteko epea bukatu eta 3 egun baliodun, 10:00etan.\n9. PUBLIZITATE-GASTUAK: Bai.\n10. IRAGARKIA EUROPAKO BATASUNEKO ALDIZKARI OFIZIALERA BIDALTZEKO DATA: 2014ko otsailaren 20an, eta 2014ko otsailaren 22an argitaratua.\nAlegria-Dulantzin, 2014ko otsailaren 22an


1. Jauntxoa birbizturik. Aginbako agindun?\n2. Morrosko ta Perico Viñas.\n3. Viñas idazten.\n4. Gatikan ta Laukarizen.\nOrdu biak yota eldu ziran kartagoarrak Berinoleagara. Viñasen etsandra Adonak, agindu eutsenez, ordu bat eta laurenetarako gertu eutsen bazkaria. Bazkaltegitzat idazkua artu eben. Maira yoazala Viñasek Busturiri Adona zelango izena zan itandu eutsan.\n—Erderazko Abdona. Eztautsazu goizeon Anton Imazi eletor de Gatika esaten entzun? Onelantxe aldatua da zure etsandra maratzaren izena.\nAuxe baizen mirrizak eta gora gitxikoak izan ziran bazkaldarren artean barrua berotu-arteko autuak. Jauntxoak mintzul zirudian. Ezer itantzen eutsenetan, ezeban agoa zabaltzen; buruaz bai ta ez, sorbaldaz ardurarik ezeutsala eta suurrez hmmm eginda erantzuten eutsen maikideai. Viñas izan zan miinari geien eragin eutsana. Jauntxoaren zinuak ez, ostean, erderazkoak izan ziran bazkalarte guztian batak zein besteak esaniko itzak. Emen, batzuk artzaka itxita, beste batzuk laburtuaz ta euskeraz agertuko doguz.\n—Biar El Eco de Vizcayak esango dabenez, nik uste neban baiño ta berorrek susmurtu zegikean baiño be doe andiagoak daukaz eleantzerako —zirautsan puertorricoar gazteak bere magaldun ta guztien jauntxoari—. Izlari guztiak eztira yardunetan euren buruen yaube izaten; berori, Isasti, berorren buruaren yaube izan da. Izlari andien begirakunea, yardun bitartean, zaldi zoroena izan oi da sarri; berorrena barriz begirakune artetsua, biguna, bakezkoa. Erriaren aita zirudian goizeon. Berorren eskuketa izlari andiena izan da; eskuketa barea, eztia, urduritasun bagakoa. Esaldien amaiuneak (eztakit beste zelan euskerazkotu Viñasen las cadencias de los párrafos) iztun andienak onek be. Nik, erdaldun naizan onek, eztodaz ulertu berorren itzak ezpanetatik urteeran, entzuleen belarrietara eldueran bai; euren arpegian irakurten izan dot itzen sentzuna. Yardun baten bitartean sarri ikusi oi doguz entzuleak, batzuk eztulka, besteak albora begira, gogaituta. Gaur Isastiren entzuleak guztiak ikusi dodaz isilik, agoa zabalik eta adi. Laketu bekit «Isasti jauna»ren ordez «Isasti» esatea. Mirabeau, Castelar, Oconell, Gladstone ta beste izlari entzutetsuenak agotan darabilguzanean, «Mirabeau jauna» ta «Castelar jauna» izendatzea euren anditasuna txikitu gura izatea litzate. Mirabeau, Castelar, Oconell, Isasti, labur labur ta geigarri baga aitatu bear doguz onelango gizon andien izenak. Gure izlari onek Yataben uts bat egin dau, uts bakar bat: erderaz ekin bearrean, euskeraz yardun izatea.\n—Ta ulertuko aleben? —Morroskok.\n—Noizko dira adierazleak? —Busturik.\n—Neu izango nintzan adierazle —Floren Andrakak.\n—Zeinbat urte da —zirautsan Viñasek jauntxoari Puertorricon umetako izkerea entzun ta erabili bagarik bizi izan dana?\n—Amalau urtekoa yoan, berrogeta amazortzi lepoan nebazala etorri: euk atara kontuak.\n—Berrogeta lau urte, berrogeta lau urte andi. Mirabeauk, Amsterdanen ta Londresen labur egon zanez, luzaro ta gazterik yoanda urrungo erdalerriren baten bizi izan balitz, ezeban frantsesez yardun al izango. Isastik gaur erderaz yardun bear eban, euskeraz ez.\n—Orretxegaitik izan alda —zinoan Morroskok—, orretxegaitik Busturiri estación euskeraz zelan esaten dan itandu izatea.\n—Ganera, parkatu gero, Isasti, nik berorren goraldirako ta batez be geure alderdi andiaren onagaitik oartxo onek egitea. Berori goian, tontorrean, gizadiaren gan-ganean izateko yaioa da. Arranoari Izadiak lez, berorri eleantzak emon dautsaz egoak, goiak gora igoteko. Demostenesek tirli-torlo itz egiten ebalako, kizkirriak sartzen ebazan agoan, arik eta itzak egoki ebakiten ikasiarte. Gizonak, zeuok erabagi. Greziar izlari andi ak aginik izan ezpaleu eta orduan agin-ezarlerik izan balitz, eztozue, gizonak, uste Demostenes dentistearen etsera pozik yoango zala? Argi ta ganoraz itz egiteko aginak bear dira. Gure izlari onek agin barriak ezarri bear leukez. Aukeraldi au a la inglesa egingo dogunezkero, izlariak bear doguz.\n—Por conbisión eztogu bada esan?\n—Bai, don Anbrus. Orixe da a la inglesa; ta orretarako arerioakaz izkaldiak egin bearko doguz, berori eurrerengo dogula. Mungian berorrek yardun bear leuke erderaz ta gero besteren batek euskeraz adierazo.\n—Mungian nik ez, lotsatu egingo nintzate. Ganera, eztinozue Begiri aupada bat egin bear jakola? Gorroto andiegia dautsat nik orri, alkarren aurrez aur gagozala «Txakurra zara» ez esateko. Cataplasma! Zuek eztakizue niri orrek Bilbon aurtemin egin daustana. Eztautsat nik oraindino iñori esan.\n—Azazka begi barru ori, osaba, baretu bedi.\n—Bilbon, badakizue, gelunera igoteko mailladi andi bat daukagu, udaletse ondokoa. Antxe beera ninoan ni, antxe gora etorren bera, Begi, nire aldean gaztea, umea, egin kontu. Topez tope egin genduanean, edozein baserritar askok esaten dautsanezkero, neuk be «Kaisio, Begi» esan neutsan. Ezeustan ba, ordiak alangoak «Kaisio, Agin» erantzun? Deabrurik be badago, deabrurik be arpegi ederrago daukanik.\n—Orra or, don Anbrus, beste zio bat, beste oin bat, aginak len bai len ipintekoa. Goiamerikatik agertuta Bilbon dentista bat daukagu leber, errime, esku onekoa.\n—Tetek sarri aitatu daustana alda? Dan baiño merketxoago balitz...\n—Ango milla errealen gorabera zer da berorrentzat? Alderdiaren onerako, Isasti, izlariak bear doguz-da.\n—Aurra ba! Biar yoango naiz bere etsera.\nTxaloka artu eban Floren Andrakak jauntxoaren erabagia.\nEztakigu ala bazkariak ala Demostenesek eta lagunak, beintzat zerbaitek edo norbaitek don Anbrusen gogaldia iñoizko pozkorren ta argien biurtu eben.\nBeragandikoa izan zan arratsalderdian Gatikara ta Laukariza yoatea, Busturik euskeraz ta berak erderaz itzaldi bana izatera. Morrosko bildur zan ta «Goizeko sakristau zoroa an baldin balego...» esaten asi zan. «Anton Imaz? —eten eutsan Floren Andrakak— Mistik egin badagi, mistik, neuk andik atara ta musturrak ausiko dautsadaz».\nYatabeko lau yardungeiak, goizekoak, Viñasek paper baten idatzi eutsazan jauntxoari, goizean lez aiztu ezekiozan:\n1.º No soy orador.\n2.º Hijo de Jatabe, casi casi de Gatika... y Laukariz.\n3.º Presidente de la Concordia Cívica(a) El Rásimo.\n4.º Frutas del árbol. Ferrocarril de vía estrecha. Primera estación:\nGatika y Laukariz respectivamente.\nEreñozti, Berinoleagako idazmutil gatikarra, bere errira ta Laukariza diskurtsuak izango zirala ta ango baserritarrak batu eragitera bidali eben. Ordu-erdi bat geroago Gatikarako bidea artu eban don Anbrusek, Busturi ta Floren Andraka lagun ebazala.\nMorroskok Viñasi, beste iñor baga gelditu ziranean, txurrut eta ke ziarduela, auxe esan eutsan:\n—Zein izarrek argi egin eteeutsan osabari yaio zanean? Ordu betean beragaz itz egiten dabenak, nai dala indianua nai dala Indiara yoan bakoa, irri egin bear dautso gure don Anbrusi. Bilbon plentziar zapatariak eta Sitio-ko adiskideak eztabe besterik egiten bere lepotik irri ta barre baiño. Ementxe be bardin: goizean Arangoitik, yatabetarrak ezpan-bigunak dirala asmau dabenean, eta bazkalorduan Viñasek, Periko Viñasek...\n—Kiñu egin gurarik egon nok bazkalarte geienean, baia aurreko argontziak galarazoten izan jaustak.\n—Nik irri ta barre?\n—Barrerik ez, baia irri... Zer besterik? Bizia maite badok, El Eco de Vizcaya-n Mirabeau, Oconell... ta euren ondoan Isasti ezegizak aitatu. Nire osaba kokoloak Asturias edo Galiziako indianuren batzuk zirala uste izan aljok. Baia El Eco-n irakurrita, norbaitek begiak zabaldu balegioz, ik eztakik oraindino gure don Anbrus nor dan. Tintontzi bat arpegira yaurtigiteko gai dok ori. Sei urte jaroazak emen urez andik etorrita. Amaika ikusi joagu orregandik, batez be gure alta zanak, errukarri gaixoak. Amaika bai!\nArriturik entzun eutsazan Viñasek Morroskori etseko barrukotasunak. Ordurarte iñoiz ez ta orduan zer zala ta?\nTxolinduta, txerbelik, edan-samur ekusan aldungeia. Yakinguraz ezeutsan, orregaitino, autua aldatu gura izan.\n—Arrebari (gure amari) bai, maitetasun apurtxo bat bajautsak; Teteri andia. Beste iru nebarrebok loba ezpagintzazan gaiaukazak. Zarrena jok kuttun ta txatxan. Berau izan ezpalitzok, ezkaiengoazan gaur gu emen, Perico. Astoak, asto andi kokolotzarrak maipuruko izan gura bai, baia dirurik atara... Teteri eskerrak. Bein edo bein otu datak, buruak emon jaustak don Anbrusek biotzean sartuta ezetedaukan loba zarrentxo ederragaz ezkontzeko garramurea.\n—E! Ori be bai?\n—Indianuak, egiazkoak beintzat, bide onetantxe zear eltzen dozak ilezintasunera. Urezandiko guztientzat indianua daukagu izentzat. Nire lagun batek, lengo astean, ain zuzen be, urezandikoak bitarikoak dirala ziñoan: batzuk urietan uritar-antzera bizi izanikoak, besteak basamortuetan artzain nai urietan denda-bazter baten urteak igaro dabezanak. Lenengoentzat amerikanu-izena egokiago litzatela zirauskun, indianu-izena bigarren onentzat itxita. Alde andiago dago beintzat batzun ta besteen artean. Indianu geien geienak anai edo arrebaren bati alaba zarrena eskatzen jautsek emaztetzat; eta ango diru guztia etsean gelditu dadin, pozik suintzat artzen joek ordurarte anai nai neba baiño etzana. Indianu egiazko bi eijagozak Mungiako erromar ta kartagoarren artean. Tema egin gura dok emengo urezandiko biok, mutil zarrak ezpadozak, emaztetzat loba daukela batak eta besteak?\n—Sorgin banagaz ezkondu daitezala emengoak, gura bajoek. A! Don Anbrusek ik diñoan asmo ori gogotan balaieukak nik esango naieukezak El Eco de Vizcaya-n esatekoak! Arranoen artean goietan bizi dala entzun dok len. Kakarraldo ta sator-lagun bizi bear leukeala irakurriko laieukek gero. Eriotzea baiño sendoago eidok maitetasuna. Maitetasuna baiño askozaz zalago ta iraunkorrago dok bekaitza. Tete, ire arreba Teteri dautsadan maitetasuna baizen sakona ta negurtzakea izango litzatek, Tomas, bere senargaiarentzako bekaitza ta gorrotoa.\n—Isiltxoago, Viñas, Adonak entzun eztagian. Eztok zeri estutu ta artegatu. Buruari geiegi jeritxok Teresa Torrealdeak irurogeta lau urteko agura bategaz ezkondu gura izateko. Amalau bat une gitxiago baleukaz, orduan bildur bear; amak be, neba besteren bategaz ezkondu zedakion, ziri egingo laieukek-eta.\n—Niri au esan? Ezaldakik, Tomas, nire barri? Erraldoi bategaz, gudari-talde oso baten aurka esetsiko naieukek, Tete ederraren eskua bestek eroan gura balaieustak.\n—Aspaldion igarrita naieukan. Adiskide baten itza entzun gura badok, neuk esango dauat zein dan orrelango erbi ederrak atxitu ta atzemoteko paradarik onena: aldun-izatea, diputaukuntzea. Aldundian, amar urteti onakoan ezkontzaga sartu diran guztiak, emazte aberatsa besoti dabela andik kaleratu dozak. Bilbotar egin adi, Viñas; une bi barru Valmaseda nai Bilboko aldun egin agiela ta eu euren atzetik ibili bearrean, eurak, Tata, Tete ta Titi, eure atzeti ibiliko dozak.\nOrduan osaba orren ezkontza ori ezeuke ik onetsiko.\n—Baia ik zer uste dok? Eznok ni arrebaren esku-yaube. Banintzok, atan-orretan eznaieukek zoritxarrera eroan gura izango. Maiteegi joat.\n—Eskerrik asko, Tomas. Peku bat, susmotxo bat sartu jatak garun-artean. Ezaiz minduko, nire susmo au aitatu badakiat?\n—Parada onetara, aldundiko paradara, orren gogo beroz atorren orrek erbiren bat, erbi guri galant ikusgarriren bat ezetedaukak begiz yota?\n—Izan leitek. Beste egunen baten astiroago onezaz itz egingo joagu. Orain lan egik, idatzi ortxe gogoz, Mirabeau aitatu bagarik. Neuk neure eskuz eroango joat arratsean El Eco-ra ire eskutitz Mungiakoa. Astean bitxotan idaztea egoki litzakiguk.\n—Iru bidar gura badok be...\n—I eure arazoan itxita, Ortiz de Treviñogana naioak ni, emengo barri geitxoago yakitera.\n—Oba euke ta gaieukek, Tomas, maisuagana bagarik Gatikaralditxo bat egitea, osaba, gure Mirabeau, goizean lez lur yota kilikolo zer esan eztakiala ibili zedaitean.\n—Bere ordez neuk yardutea gura aleuke?\n—Ik eztakik a nor dan, nor dogun, nor doan. Asto zar bat baiño burugogorrago ta burukoiago ta buruari eutsiago dok. Bein aida bajinok, nok ari aurt esan eragin?\n—Euk orretarako adorerik izan-ezik, Busturik politto politto zaplandatuaz esan lekiok.\n—Zer da esatea baia?\n—Entzule gitxi batuko jatzuez gaur Gatikan, arratsalde-erdia da-ta. Busturik esan lekiona auxe dok: Isasti lango izlari batek aurkintza ospetsuetan izan-ezik eztabela yardun bear. Zegaitik uste dok asto guztiak ain dekor, burugogor, zital, eurena egin-guratsuak dirala? Astazainak, aurrera eragiteko, zartearen ordez, zurikeria erabilten eztabelako. Don Anbrus bigarrenez lurreratu-ezkero, nok barriro zutundu? Ta ak aukeraldi au itzi badagi, agur, Tomas, ire parada dontsu ori, agur ire erbi, begiz yota daukaan erbi galant on. Oa, Tomas.\n—Banaioak, banaioak. Gero, ezlitzatek lenengoa izango-ta, belarrondoko bat, zaplada bat, osabak emon badagik...\n—Nik ez artu.\nBarreka sakabanatu ziran gazteok.\n«Neure begien argitasuna, neure biotzaren sua, neure erraien bizia zaran Tete, lagun zakidaz, arren! ta urgatzi nagizu kokolo andi bat gizon andi egiteko asmo onetan. Izan zaitez zeu, eder ori, ene gogamen beroen atsemole ta idaztortz zorrotz onen bultzari».\nTa geiagoko bagarik asi zan lanean Mayaguez-ko seme ta Mungiako Anibal Pedro Viñas y Andrés. El Eco de Vizcaya-ren berrikari-lana zan eskuartean erabilena. Idaztortzaren bizkorra! Ezagun zan arazo onetan asbarri etzana. Goiz atan Isasti ta lobari ta berari (don Pedro Viñas-i) egin eutsen abegia azalduta gero, Arangoitirenean ta gozogintzan kartagoarrak izandako batzarrak zeatu-ondoan, Yatabeko bitiña erakutsi eban. Zeazketa auxe egiten ziarduala, ezetorkion idaztortzera, buruan atz eginarren bere, aretantxe bear eban izen bat; eta atea zabalduaz «Aup, gazte» dei egin eutsan ola-mutil bati.\n—Jauna, zer gura dau?\n—Zelan jok izena Yatabeko alkateak?\n—Ederto jagok. Besterik ez.\nLerro batzuk geiago betetakoan «Tema egingo neuke —zirautsan Viñasek bere buruari— urrengo mintzaldi Sitio-koa don Anbrusi eskini baietz». Beste zirriborro batzuk eginda «Alegia! —zinoan berak—. Oraintxe nago ona. Eztakit Gatikan, ez Laukarizen ze barri dan, ez nok itz egin daben; ez asko batu diran, ez elizaiñari Floren Andrakak musturrak ausi etedautsazan. Ilunetan nabil. Eskutitz au amaitzeko, barriz, ango yazoerak ezagutuarte banago, berandu izango da. Zeri etenakio? Aurra, Isasti! Arranoen egoak besapean artuta igon zaitez odeiak baiño gorago» esanda, yo berak lanari, gogoz ta ganoraz.\nLuze zoakion berrikari arduratsuari bere lan au, Ereñozti agertu ekionean.\n—Eraz, adiuntzaz zatoz, Ereñozti. Ze barri dakazu Gatika ta Laukarizti?\n—Gatikan alkateari udaletsean ainbat goizen ta geien gizonak batu dagizala agindu dautsat. Beste onenbeste egin dot Laukarizen. Eztakit arean geiago. Bizkor ibilteko esan dauste ta ordu bi bete bagarik, ibilera guztiak eginda, emen nago.\n—Yesarri or. Atseden artuizu. Zelango Maria da Begi?\n—Begi izlari, berbalari! Danik bere eztot eguno entzun.\n—Ona zegaitik itandu dodan. Dirautsudan au, biarko egun osoan beintzat, ez zuk iñori esan; zador bat da, isileko gauza da. Begi aurkari dodala, aukeraldi-aurreko domekan izkaldi bat eragin edo erakori gura dot. Badakizu, Ereñozti, izkaldia zer dan? Aiko. Zaldiak ostikoka, zezenak adarka, oilarrak orkazka, katuak erpeka ta otso ta azeri ta txakurrak aginka lez, gizonak alkarri izka esetsi bear dautte; eta ez ukabilka, ez auzka, ez burruka, ez apaxka. Itza da gizonaren iskiloa, arma. Lau bat egun barru aupada bialduko dautsat. Zeu izango zara, Ereñozti, Begiri aupada ori eskuz esku eroatekoa. Orretarako adierazle bat bear dot, nik erderaz esango dodana euskeraz zintzo, argi ta garbi irakatsiko daben bat. Badazaguzu emen arazo on yasean bete dagikeanik?\nMinutu erdi-inguruan, erpurua agin-artean ebala, lurrera begira egonda «Eztazagut iñor» erantzun eban Ereñoztik.\n—Ernea, buru-argia, bai, bada ori, izan; iñogaiti atzera egingo eztabena be bai; buru erakusten zaletxoa be bada, baia erderazko politikeriak belarrian sartuta batera agotik euskeraz zintzo ta zeatz atarako dabenik? Hmm!\n—Bakar bat, besterik ezpada, ezetedago Mungialde guztian?\n—Bein Mungian orrelango, zelan esango dot neuk?, orrelango atzarin bat, prestidigitadore bat, agertu zan. Bolungoil ilun andi bat erabilten eban eskuetan. Iturritik ekarririko ura sartzen eben batzuk, neuk be sartu neban, bolungoi aren barruan, ta gizona! eztakit deabrukeriz, sorginkeriz ala zelan bendeziño, atzarinak beintzat musturreti bertatik ardao baltz ederra ataraten eban. Auxe egin bear dau, zelanbait, adierazle on batek: erderea, ura, barruan sartuta geiagoko bagarik, barrutik euskerea, ardaoa, atara. Au ondo egitekorik bat, bakar bat etedago Txorierri guztian?\n—Andia da, Ereñozti, zuk Mungian yaio...\n—Dana dala. Mungialdean yaio ta bizi zaran orrek eztakizuna, nik, aste bete osorik emen eztaroadan onek, yakitea. Aukeraldi au irabazteko bear dan adierazlea Berinoleagatik urten baga idoroko neuke.\n—Nor da, arren?\n—Bai, zerori, zeu. Nok esan daustan yakin gura dozu? Arangoitik.\nPozezko irribarretxoa agertu ekion ezpanetan. Arangoiti lango gizon batek bera, idazmutiltxo bat, aintzat artzea!\n—Zer ikasi dot nik, don Pedro, olango zeretan ibilteko?\n—Zer? Bein edo bein igaro izango zara oinez, zubi baten azpian, nai arrobi baten ondoan. Olango aldietan etxatzu baten be otu deadarrez «Aup» edo beste zerbait esatea? Zer ikasi dabe zubi orren arlanduak? Zer arrobi orretako atxak, norbaitek dirautsena eurak barriro esateko? Orixe izango zara zu, Ereñozti, arrobiko atxa, zubipeko arlandua, neure eztarri onen arribizia.\n—Gero, damutu zedakizun gero. Nik ezin...\n—Eztago emen ezinik. Zoaz orain Kartagora; ta entzun, zelan dau gozogiñak izena?\n—Olaberi esaiozu trena Bilborako asi baiño lentxoago batu dadila gelunean gure Estado Mayorra.\nGatikan ta Laukarizen utsa yazo zan. Alkateak Gatikan Ereñoztiren mandatua artu ebanean, arloari itxita solotik etxerantz etorrela, Anton Imaz aurkitu eban.\n—Neuk bialduko dot solorik solo Antontxo neure semea. Egon zu ardura bagarik.\nAnton Imazek au aginduarren, etzan iñor gizonai deiez ibili ta don Anbrus ta lagunak eldueran alkatea baiño besterik iñor etzan agiri udaletsean.\nBere artekotxoa eroian jauntxoak ara-bidean. Zeinbat urrago ainbat taupada geiago biotzak ta ainbat odolots geiago eskuturrak entzun eragin eutsazan.\nBusturiri itz egiteko adore bagarik egoala esan gura ez ta larri ebilen gizona, geroago larriago.\nMorrosko Gatikara eldu zanean, Laukarizako bidean yoazan beste irurak. Laster batu zan eurakaz aldungeia. Aldauri atako atxurlariai ardaudunaren emazte Mainton agertu jaken Ereñoztiren barriak emotera:\n«Aup! Don Anbrus Yatabekok Bilboti diskurtsuak dakazala ta guztiok genre etse-aurrean batzeko».\nIñok ezeutsan Maintoni yaramon osorik egin.\nBatzuk irriz «Dakazala bertora esaion don Anbrus Aginbakori», besteren batek «Zer dira diskurtsuok?» «Neuk baneki» zerantzun Maintonek.\n—Aup, Mainton! —erantzun eutsan eztarri zolidun norbaitek—. Zaragi baten ganean badakaz, baietz, yoango garala don Anbrusen zerok yatera.\nNekatu-samar eldu zan don Anbrus Laukarizko elizaurrera. Berak autortu ezarren, zabal-zabal egin jakon barrua, Mainton ta neska-mutilko batzuk eta txitadun oillo loka bat baiño beste entzulerik aurkitu ezebenean.\nMaintonenean urardao gozatuaz egarria ildakoan, artatza-arteko bide zidor baten zear gelune-alderantza etozala, don Anbrusek bide-lagunai zador andi bat bailitzan auxe esan eutsen:\n«Goizean, Yataben, eznaiz ainbeste ainbestean ibili. Lenengo aldia zan, noberaren erria be bai ta beti lotsa edo onelango zerbait izaten da bakotxa. Baia arratsaldean arloari ekin baneutso, ikaratuta konkorrik itxiko nebazan Gatika laukariztarrok».\nOrdurarte txordo ta isilkor izan zanez, larritasunak iges eginaz biotza zabaldu ta nasaitu ekionean, gitxitan lango esatedun asmau eban jauntxoak bere burua; ta bateko El Rásimo, besteko Mayaguez, ortiko ta emendiko barritan kolko betena banandu eutsen loba marotari, Floren Andraka kartagoar gogo-beroari ta Berinoleagako kutxazainari. Astiro etozan, Bilborako orduaz aztuta. Floren Andrakak ordu bete osoan, garun-artean, yauntxoarentzako itaune bat erabilen; eretirik ezaz ezeutsan orduxerarte urtepiderik emon.\n—Don Anbrus, —esan eutsan (Viñas-en antzera Isasti utsik esaten azartu ez-ta)— don Anbrus, berorrek erakutsi dauskun papertxo atan lenengo puntutzat yo no soy orador irakurri dot. Berori lango gizon batek ori esango eteeban?\n—Ez, Floren. Goizean, Viñasek atsemonda, olantxe asi joat yarduna, bai niri damutu!! Orixe autortuak galdu naiok. Gizonak, guzurra garatzetan esan legike. Amaika esan izan dogu geure egunotan! Baia onezaz ostean, barruan eztaukaguna zetarako ezpanetatik atara?\nGitxien uste eben zer batek eten eutsan Aginbakori bere autormen gozoa: Mungiatik Bilborako bultziak. Berlin nai Londresko bultzirik andienak baiño be txiztu luzeago yota, fufu fufu triki-traka triki-traka asi zan ibilten; eta lasterko Laukarizpeko atxuloan sartu zan, ikatz merkezko kee baltza gura ebanarentzat itzita.\nDon Anbrusek al eban deadar andienaz «Alto, alto» esanarren, inok entzun ez, edo nor zan ezagutu ez edo, ezeutsen beintzat yaramonik egin.\n—Ezalekian orrek, zorrizto goseak il orrek, ezalekien Presidente del Consejo de Amistrasión gaur Mungian zala? Zegaitik itxaron ez? Caramelada! Neuk emongo deutsat Labartori.\nEta gero zertzuk eraso eutsazan ak bere miinari Labarto gizagaisoa agotan artuta!\nOrduko kartagoar zintzoenak gelunean batuta egozan, bat ez, gartsuena ez, Plentziako Urbana arako karlistak asto-ganean erabilitako Urbanaren loba Laraudo; auxe ez; besteok, ezagunenok beintzat, an ziran.\nMorroskok Floren Andrakari, banazean artuta, «Osabak tibulitxoa eskatu badagizu...» zirautsan.\n—Yo ya sabusté, yo por la Libertá.\n—Itxidazu, gizona, amaitzen. Osabak tibulia eskatu badagizu, ogiz beteta norabait eroan bear dozula erantzuiozu. Ezkozuz gero Bilbora eroango.\nOnetarako Laraudori dei egin bear izan eutsen. Labarto gelunezainak burua makur-makurrik eta utsik ebala, otzan ta apal, ezer erantzun bage, belarriratu ebazan jauntxoak zuzenduriko txakurkeria guztiak.\nBurdinbidez doarik yoan baiño ezeukela, Laraudok lando ederrean eroatearren amaika diru eskatuko eutsen, batetik gaba laster zalako, bestetik goizean egin eutsen irria gomutauta! Amaika diru!\n—Tomas, lando arro ori bear bada ez gero nigana diru-billa iñor bialdu. El Rásimon dago dirua batuta. Andik, andixek artu dagizala artzekoak.\nViñasek, Morroskogandik Gatika-Laukarizko barri txikolak, ezerezak yakin ebazanean «Azkenaldea orraztuik euk pizka bat» esanaz El Eco de Vizcayarako eskutitza emon eutsan.\nTxalo-artean itxi eben osaba-lobak Mungia. Floren Andrakak beti zintzo, Gora Kartago deadar egin eban.\nDeriora-orduko gautu jaken. Ez artean, ez arrezkero, ezeban don Anbrusek txit bat agotik atara. Elizkoia izan balitz, errosarioa esaten etseratu zala esan zegikean. Zabalbiden beera Bilboko kaleartean sartu bear ebenean «Nora, don Anbrus? Etsera?» itandu eban Laraudok.\nMorroskok: A la Concordia Cívica, calle de...\n—¿Al Rásimo? Ya sé ande está —erantzun eutsan zaltzainak.


About: The Solanos\nThe Solanos, Euskal Herriko taldea zen eta 2004an sortu zen. Xabier Solano eta Oscar Benasen bitartez, rocka eta trikitia uztartzen zituen musika taldea zen. Taldea sortzearen ideia Xabi Solanori bururatu zitzaion Fermin Muguruza eta Kontrabandarekin biran zegoenean. Xabiren arabera, trikitiaren soinuak oso arrera hona izan zuen bira honetan eta horregatik sortu zuen The Solanos taldea. 2005-ean, beraien lan bakarra grabatu zuten (The Solanos) Angel Katarainen laguntzaz Katarain estudioetan. Urte horretan bertan, Euskal Herrian kontzertuak eskaintzen ibili ziren.\nThe Solanos, Euskal Herriko taldea zen eta 2004an sortu zen. Xabier Solano eta Oscar Benasen bitartez, rocka eta trikitia uztartzen zituen musika taldea zen. Taldea sortzearen ideia Xabi Solanori bururatu zitzaion Fermin Muguruza eta Kontrabandarekin biran zegoenean. Xabiren arabera, trikitiaren soinuak oso arrera hona izan zuen bira honetan eta horregatik sortu zuen The Solanos taldea. 2005-ean, beraien lan bakarra grabatu zuten (The Solanos) Angel Katarainen laguntzaz Katarain estudioetan. Urte horretan bertan, Euskal Herrian kontzertuak eskaintzen ibili ziren. 2006-an, The Solanos taldeko kide batzuk Sagarroi taldearen Radiochango abestian kolaboratu zuten. (eu)\nThe Solanos, Euskal Herriko taldea zen eta 2004an sortu zen. Xabier Solano eta Oscar Benasen bitartez, rocka eta trikitia uztartzen zituen musika taldea zen. Taldea sortzearen ideia Xabi Solanori bururatu zitzaion Fermin Muguruza eta Kontrabandarekin biran zegoenean. Xabiren arabera, trikitiaren soinuak oso arrera hona izan zuen bira honetan eta horregatik sortu zuen The Solanos taldea. 2005-ean, beraien lan bakarra grabatu zuten (The Solanos) Angel Katarainen laguntzaz Katarain estudioetan. Urte horretan bertan, Euskal Herrian kontzertuak eskaintzen ibili ziren. (eu)\nThe Solanos (eu)


Pertsonalizatua SPY90-SPY120 Etengabeko aurrealdeko fabrikatzailea eta hornitzailea | Dongshen\nEPS aleak gordinen barruan, pentano izeneko gas putzua dago. Lurrunaren ondoren, pentanoa zabaltzen hasten da, beraz, alearen tamaina ere handitzen da, horri hedapen esaten zaio. EPS aleak gordinak ezin dira erabili blokeak edo ontziratzeko produktuak zuzenean egiteko; aleak guztiak zabaldu behar dira lehenik eta gero beste produktu batzuk egin. Produktuaren dentsitatea Preexpanding-ean erabakitzen da, beraz, dentsitatearen kontrola Preexpander-en egiten da.\nEPS Continuous Preexpander-ek EPS lehengaiak beharrezko dentsitatera zabaltzeko funtzionatzen du, makinak modu jarraituan funtzionatzen du bai lehengaiak hartzerakoan bai zabaldutako materiala deskargatzeko. EPS Etengabeko aurre-zabaltzaileak bigarren eta hirugarren hedapena egin dezake dentsitate txikia lortzeko.\nEPS Preexpander jarraitua, torloju garraiatzailearekin, lehen eta bigarren hedapen kargatzailea, hedapen ganbera, ohe fluidizatuko lehortzailea.\nEPS Continuous Preexpander kontrol mekanikoarekin lan egiten duen EPS Makina mota bat da. EPS lehengaia torloju garraiatzailetik hedapen kargadorera betetzen da lehenik. Kargagailuaren behealdean torlojua dago, materiala kargagailutik hedapen ganberara eramateko. Lurrunetan zehar, eragindako ardatza etengabe mugitzen da materialaren dentsitatea uniformea eta uniformea izan dadin. Lehengaiak ganberara mugitzen dira etengabe, eta lurrunaren ondoren, material maila etengabe igotzen da, material maila irekitzeko ataka maila berdinera iritsi arte, materiala automatikoki aterako da. Zenbat eta isurketa-irekiera handiagoa izan, orduan eta materiala kupelean luzeagoa da, beraz, orduan eta dentsitate txikiagoa da; zenbat eta isurketa-irekiera txikiagoa izan, orduan eta laburragoa da materiala upelean, beraz, orduan eta dentsitate handiagoa da. Aurre-hedapen jarraiko makinaren kontrola oso erraza da. Lurrunaren presioa egonkorra izan edo ez izateak eragin handia du hedatzearen dentsitatean. Hori dela eta, aurrez zabaltzen ari den gure etengabeko makina japoniar presioa murrizteko balbulaz hornituta dago. Makinan lurrunaren presioa egonkorragoa izan dadin, torlojua erabiltzen dugu materiala abiadura uniformean elikatzeko, eta lurrun uniformea eta elikadura uniformea ahalik eta uniformeenak dira.\nZabaltze ganbera Diametroa Φ900mm Φ1200mm\nBolumena 1,2 m³ 2,2 m³\nBolumen erabilgarria 0,8 m³ 1,5 m³\nLurruna Sarrera DN25 DN40\nKontsumoa 100-150kg / h 150-200kg / h\nPresioa 0,6-0,8Mpa 0,6-0,8Mpa\nAire Konprimitua Sarrera DN20 DN20\nDrainatzea Sarrera DN20 DN20\nErrendimendua 15g / 1 250kg / h 250kg / h\n30g / 1 400kg / h 500 kg / h\nMateriala garraiatzeko lerroa DN100 Φ150mm\nBoterea 10kw 14,83kw\nDentsitatea Lehen hedapena 12-30g / l 14-30g / l\nBigarren hedapena 7-12g / l 8-13g / l\nDimentsio orokorra L * W * H 4700 * 2900 * 3200 (mm) 4905 * 4655 * 3250 (mm)\nPisua 1600 kg 1800 kg\nGelaren altuera beharrezkoa da 3000mm 3000mm\nAurreko: PB2000V-PB6000V Huts motako blokeak moldatzeko makina\nHurrengoa: DS1100-FDS1660 EPS Batch motako aurre-hedatzailea


Horian zer sar daiteke? Sasieta mankomunitatearen gida berria.\n2018/01/12 | Birziklapena\nSasieta mankomunitateak, ECOEMBESekin elkarlanean, Gida berri bat kaleratu du gure eguneroko bizitzan, edukiontzi eta kubo horietan ontziak sartzerako orduan sortzen zaizkigun zalantzak argitzeko.\n“Horian zer sar daiteke?” lemapean Sasieta mankomunitateak, ECOEMBESekin elkarlanean, Gida berri bat banatzen hasi da eguneroko bizitzan, edukiontzi eta kubo horietan ontziak sartzerako orduan sortzen zaizkigun zalantzak argitzeko. Guztira 31.000 ale banatuko dira eskualdeko etxebizitzetan.\nGida hau seguraski orain arte egin den xehatuena eta osatuena izango da. Hamabi orrialde ditu guztira. Halere ez da batere astuna. Diseinua oso grafikoa da. Arreta bisualak hartzen du pisurik handiena eta ia irakurri gabe, begiratu batean, gure ohiko zalantzak argitzeko balio du.\nGidak bi zati ditu:\na) Lehen zatia, kolore horiz nabarmendua, horian BAI sartu beharreko ontziei zuzendua dago, lau familiatan sailkatuta:\n· Plastikozko ontziak.\n· Metalezko ontziak.\n· Brik ontziak.\n· Egur eta kortxozko ontziak.\nb) Bigarren zatia, kolore gorriz nabarmendua, horian sartu behar EZ diren gauzakiei zuzendua dago, batik bat plastikozko eta metalezko gauzakiak. Gidak zera azpimarratu nahi du: horia “plastikoentzako” ez, baizik eta “ontzientzako” dela.\nGida honekin, dibulgaziozko beste hainbat aldizkariekin batera, herritarrak informatu eta kontzientziatu nahi dira eta aldi berean, gaika bildutako materialen birziklapenari lagundu, ekonomia zirkularra deritzan barruan.


Euskararekiko motibazioa, euskara bera ikertzea, ezagutzea eta erabiltzea sustatzeko urtean zehar egiten diren jarduerei dirulaguntzak ematea.\nDirulaguntza hauek irabazi-asmorik gabeko kultur edo gizarte elkarteek, legez eratuak, dagokien erregistroetan inskribatuak, Identifikazio Fiskaleko Zenbakia (IFZ) dutenak eta beren jarduerak nagusiki Zarauzko udalerrian egiten dituztenek eskatu ahal izango dituzte.\nZinpeko aitorpena bateratua\nHizkuntza ofizialen erabilera erreala\nEskabidea Euskara sailera bidaltzea.\nLehen proposamena egin aurretik, dirulaguntzaren onuradunak Udalarekin, Gizarte Segurantzarekin eta Foru Ogasunarekin zorrik ez duela ziurtatuko da.\nProposatutako dirulaguntzaren zenbatekoak ez du programaren gastu-aurrekontuaren %75 gaindituko.


Zinelekuren kultur agenda iragarri dute – Está pasando en Gasteiz\nZinelekuren kultur agenda iragarri dute\nProiektuko partaideei zuzendutako programaz gain, egitarau eta proiekzio irekiak izango ditu\nIgandean hasiko da Zinelekuren bigarren edizioa, Gasteizko Udalak, Arabako Foru Aldundiaren Gazteriaren Foru Erakundeak eta KalakaLab elkarteak sustatutako ikus-entzunezkoen arloko prestakuntza programa eta jada aurkeztu du jendearentzako kultur agenda irekia.\nUztailaren 23a eta abuztuaren 3a bitartean, Gasteizek harrera egingo dio Euskal Autonomia Erkidegoko, Nafarroako eta Iparraldeko 18 eta 30 urte bitarteko gazteentzako ikus-entzunezkoen arloko proiektuari. Bertan izango dira bertako eta nazioarteko artistak, hala nola Adriana Vila, Luis Macías, Maider Oleaga, Anaïs Desrieux, Marcos Flórez edo Asier Altuna.\nHogei parte hartzailek parte hartuko dute prestakuntza esperientzia bakan honetan, zinemaren definizioa zabaldu nahirik lantegi, hitzaldi eta proiekzioen bidez. Euskal Herria, Galizia, Italia, Venezuela, Mexiko, Katalunia eta Frantziako irakasleak izango dira hirian, beren esperientzia konpartituz parte hartzaileekin, praktikatik abiatuta, eta jendearentzat irekita egongo den agendan erakutsiko diote beren lana jendeari.\nAgenda irekia jendearentzat\nNabarmentzekoa da Zinelekuk jendearentzat antolatu duen agenda, doakoa eta irekia, arratsaldero eta gauero uztailaren 23tik abuztuaren 2ra, Gasteizen. Gure kulturan bereziak eta ospedunak diren gonbidatuak izango dira gure artean, hala nola Aitor Merino aktore eta zuzendaria, Maider Fernández Las chicas de Pasaik-eko zuzendari eta kidea, edo Iara Solano eszena eta ikusizko arteetako artista.\nGauero-gauero, uztailaren 24an eta abuztuaren 1ean izan ezik, filmen proiekzioak izango dira kanpoan, Zinelekuren egoitza batean eta bestean. Hautatutako filmen artean, nabarmentzekoak dira zenbait klasiko, hala nola PLAYTIME Jaques Tatirena, EL ÚLTIMO VERANO, Leire Apellanizen lehenbiziko filma, LA VIDA DE CALABACÍN, ikusle guztientzako animaziozko filma, ALAMAR, hainbat sari jaso dituena, Pedro González Rubio mexikar errealizatzailearena, edo A HARD DAY’S NIGHT, Beatlesen klasikoa.\nZinelekuren asmoen artean komunitate sare trinkoak sortzea dago, eta, horretarako, badu laguntzaile sare zabal bat proiektuan laguntzeko, kultura eta arteak ulertzeko modua bat bera dutela. Laguntzaileen artean, nabarmentzekoak dira Oihaneder Euskararen Etxea, ZAS Kultur, Baratza Aretoa, Artium Zentro Museoa, Luz Roja, Monstrenka aretoa edo Goian elkartea; hain zuzen, Goian elkartearekin ekitaldi oso berezia ari da prestatzen uztailaren 30erako, kulturartekotasunaren inguruko elkarbizitza eta jarduerak eskainiko direlarik guztientzat.\nPrevious Previous post: AskeRock elkartasun jaialdia urriaren 21an ospatuko da Mendizabalan\nNext Next post: Los trabajadores de las actividades deportivas comenzarán la huelga el 23 de julio


Enpresarientzat ona da langileak enpresen jabetzan sartzea - Arizmendiarrieta Fundazioa\nInicio / Artikuluak eta berriak / Enpresarientzat ona da langileak enpresen jabetzan sartzea\nAdegiren lan harremanen eredu berriaren usaina hartuko dio batek edo bestek honi guztiari…\nJaurlaritzako kide ezagun batek gure eredua ikusi, eta hauxe esan zuen: ‘Hau kooperatiben eredua da, baina sozietate anonimoentzat’. Adegiren ereduaren eduki batzuk bat datoz, baina gu askoz urrutiago goaz. Haiek parte hartzea kudeaketan aipatzen dute, eta gardentasuna ere bai. Baina parte hartze horren neurrian dago aldea. Guk proposatzen dugu langileen ordezkariak administrazio kontseiluan ere egotea. Adegiko enpresari askori horrek bertigo izugarria emango die akaso. Parte hartzea emaitzetan ere izan behar duela diogu, baita jabetzan ere. Hori dena ez doa Adegiren proposamenaren aurka, baina askoz urrutirago doa.


Kultur sormena bultzatzeko diru-laguntzak: zinema gidoiak (2017) - Hezkuntza, Hizkuntza Politika eta Kultura Saila - Euskadi.eus\nArgitaratze-data 2017/07/27 Eskabideak\nAntzerki-testuak eta zinemarako gidoiak nahiz musika-konposizioak sortzeko prozesu espezifikoetarako zein gerora garatuko diren produktu eta prozesu artistikoen interesa eta bideragarritasuna ebaluatzeko aukera ematen duten proiektu eta prototipoen aldez aurreko diseinuaren sortze-prozesu orokorragoetarako diru-laguntzak. Modalitatea: zinema gidoiak.\nDeialdi honetako laguntzetarako, gehienez ere, 100.000 euro daude, honela banatuta:\n6 laguntza, 13.300 eurokoa bakoitza, 30 urtetik gorako gidoilarien gidoietarako, edo 30 urtetik beherakoa izanik, dagoeneko zinema-areto komertzialetan erakusteko film luzeren batean gidoilari agertu direnen gidoietarako. 3 diru-laguntza euskaraz idatzitako gidoietarako izango dira eta beste 3 gaztelaniaz idatzitakoentzako.\n2 laguntza, 10.100 eurokoa bakoitza, zinema-areto komertzialetan erakusteko film luzeren batean gidoilari agertzen ez diren 30 urtetik beherako gidoilarien lanetarako. Bi horietatik batek gutxienez euskaraz egon behar du, eta gutxienez beste batek gaztelaniaz.\nEdonola ere, eta 24.2 artikuluak agintzen duena bete beharrez, diruz lagunduko diren proiektuetatik behintzat hiruk emakumeek idatzitakoak izan beharko dute.\nAGINDUA, 2017ko uztailaren 20koa, Kultura eta Hizkuntza Politikako sailburuarena, kultura sorkuntza bultzatzeko 2017. urtean diru-laguntzak emateko arauak ezarri eta deialdia egiten duena. Deialdiaren araudia\nGidoiaren sinopsia. Gehienez ere, 3 orri, eta gutxienez 1 (IZENIK GABEKO DOKUMENTAZIOA).\nGidoiaren tratamendua, sekuentziaka. Gehienez ere, 30 orri, gutxienez 15 (IZENIK GABEKO DOKUMENTAZIOA)\nElkarrizketa duen eszena bat (IZENIK GABEKO DOKUMENTAZIOA)\nLaburpen-fitxa (pdf , 971.8 KB)\nTelebistako serieen gidoiak baldin badira: atal pilotuaren gidoia eta hurrengo kapituluetako edukien zerrenda


Periodontzia - Martínez Soroa Hortz Klinika\nPeriodontzia gaixotasun periodontala eta bere ondorioak zaintzen dituen odontologiaren arloa da. Gaixotasun honek hortza eusten duen hezur eta hortzoietan eragiten du, horregatik dauka garrantzia ehun hau zaintzeak bestela hortzak galtzea posible izaten delako,\nHortz plaka pilatzen denean hortzoietan sortzen den erreakzio inflamatorioa da.\nNormalean agertzen den gaixotasunaren lehen seinalea hortzoien odola da, zehazki hortzak garbitzerakoan. Zeinu honetaz gain hortzoia baita ere tamainaz hazten da eta kolore aldaketa jasaten du hortza inguratzen duen zatian batez ere.\nAldaketa hauek nabaritzen direnean hortz klinikara etortzea gomendatzen da, profesionalen lanak gehiagora joan daitezkeen ondorioak murriztu eta hezurrean gerta daitezkeen betirako lesioak konponduko dituelako.\nDenboran zehar pilatzen den hortz plaka, hortz kalkulu edo sarroan bihurtzen da denborarekin eta periodontitis izena duen erreakzio inflamatorioa sor dezake.\nHortza inguratzen duen hezurraren (periodontoaren) inflamazioa da. Hau gertatzean, hezurra birxurgatze prozesuan murgiltzen da eta hortzaren oinarria galdu daiteke.\nKasu hauetan hortzoiaren beherapena (ahoko beheko aldean) edo igotzea (goiko partean) nabaritzen da, gaixo dagoen hortzaren sustraia begibistan geratuz. Momentu honetan komenigarria da klinikara gerturatzea tratamenduen artean egokiena aukeratzeko.


Pertsonen alde positiboa bilatzea | Ibaizabal\nPertsonen alde positiboa bilatzea\nNoiz argitaratua 2018/09/12\nIbaizabal argitaletxeak honako lan berri hau argitaratu du:“Txakurrak eta gailetak”.\nHiriko txakurren babesleku txikiak egoera ekonomiko zailak bizi ditu.\nHannah-k, pertsonaia alaiak eta baikorrak, beti bilatzen du gauzen eta pertsonen alde positiboa.\n“Txakurrak eta gailetak”, Linda Chapman egilearen eta Kate Hindley irudigilearen lana da.\nIstorioak arreta osoa bereganatzen du:bereziki nabarmentzekoa da Hannahk zer-nolako ontasunez tratatzen duen Abi.\nAmorebieta, 2018ko ekaina. Ibaizabalek “Lagunik onenen gozotegia” bildumari beste lan bat gehitu dio: “Txakurrak eta gailetak”.\nLaugarren istorio honetan, Hannah oso lanpetuta dago, izan ere, hirian eta amaren gozotegian gauza asko ari dira gertatzen: denda berria ireki dute eta pastelak prestatu behar dira bertarako; zailtasun egoeran dagoen txakurrak erreskatatzeko zentro bat; eta dirudienez lagunik izan nahi ez duela argi duen neska berri bat. Nola moldatuko da Hannah erronka berri horiekin?\n“Txakurrak eta gailetak” Linda Chapman egilearen eta Kate Hindley irudigilearen lana da, bilduma honetako laugarrena. Hannahk eta Mia lagunak erabaki dute hiriko txakurrentzako babesleku txikiko ateak irekitzeko eguna antolatzen laguntzea; izan ere, babeslekuak egoera ekonomiko larria bizi du eta, beharbada, ateak itxi beharko ditu. Jarduera asko prestatu nahi dituzte eta, pixkanaka, gero eta jende gehiago ari da inplikatzen.\nAldi berean, beste neska bat ezagutzen dute, eta neska hura, uda ondoren, beren eskola berera joaten hasi da. Hannahk bere lagun izan nahi du, eta, horretarako, bera hiriko neska berria zenean nolako une zailak bizi izan zituen gogorarazten dizkio neska berriari, baina badirudi Abik ez diola uzten laguntzen. Jakingo al dute inoz Hannahk eta bere lagunek Abiren arazoa zein den?\nHannah pertsonaia atsegina, alaia eta baikorra da; beti ez da perfektua, baina, egoera gehienetan, ahal duen guztia egiten du. Beti bilatzen du gauzen eta pertsonen alde positiboa, eta hori oso trebetasun baliotsua da, sasoi guztietako gazteek garatu beharko luketena.\nIstorio honetan Hannah eta bere lagunak etengabe labekatzen ikusiko ditugu: dela denda berezi berri baterako ehunka gaileta prestatzen laguntzeko, dela tokiko txakur erakusketarako txakur gailetak prestatzeko.\nKate Hindleyren irudiek bat egiten dute istorioaren sentipen alaiarekin. Eta irakurtzeko liburu erraza da; izan ere, liburua oso azkarra da. Bereziki nabarmentzekoa da Hannahk Abirekin erakusten duen ontasuna, bere gauzak konpontzen laguntzeko ahalegina egiten duenean. Ziur inoiz eskolan neska berria izan zaretenok atsegin handiz hartuko zenuketela sasoi hartan Hannah bezalako lagun bat izatea.


Handia egitera goaz! | danbolin\nHandia egitera goaz!\nKomunitateko estreinaldian aginduta bezalaxe, hemen naiz berriro. Orduan aipatu nuen Gure Esku Dago herri ekimenak antolatutako Giza Katearen inguruan arituko nintzela.\nOrain lau urte herritarrak Ezkio-Itsasora joan ginen gure aletxoa jartzera. Orduan ehun mila lagun baino gehiago bildu ginen, geure ilusioa, bizipoza, gogoa, grina… jarri genituen herri honek duen erabakitzeko eskubidearen alde. Ordutik hona hainbat ekimen egin ditugu; hala nola, oihal zatietan gure nahiak isladatu, mosaiko erraldoia Donostian, Kataluinarekin gure elkartasuna adierazi, 2017ko maiatzaren 7an herrian galdeketa izan zen Hitziturrik antolatuta. Ekimen guztietan jende ugari bildu da eta oraingoan ere horrela izatea espero dugu.\n2019 arrazoi ditugu erabakitzeko eta horiek bildu eta Eusko Legebiltzarrean entregatuko ditugu ekainaren 10ean. Donostian hasi eta Bilbo zeharkatuz Gasteizeraino iritsiko da giza kate berri hau. Zestoarrak Arroabean izango gara, kilometro térdi betetzeko. Horretarako 750 pertsona behar ditugu, baina parte hartzeko izena eman behar da. Horretarako aukera izango da astelehen, astearte eta ostegun arratsaldean Kultur Etxe aurrean; eta asteburuetako arratsaldeko zazpietatik aurrera Plazan.\nMugimendu honetan lanean hasi nintzen herritarron garaia dela uste dudalako, Euskal Herriak bizi duen garai berri honetan asko dugulako aportatzeko eta egiteko. Eta konbentzimendu horrekin jarraitzen dut; guk erabaki behar dugu nolako herria nahi dugun, inork inposatu gabe zer izango garen. Hobeto edo okerrago egingo dugu, guk egindakoa izango da, ordea.\nHorregatik animatzen zaituztet bertan parte hartzera. Guztiok elkarri eskutik emanda, jende zoriontsuagoa izango garelako herri libre batean!\nEkainaren 10ean, guztiok Giza Katera.\nPrevious Article 2018ko Udal aurrekontuen igoera onartu du Udalbatzak aldeko 6 eta kontrako 5 botorekin\nNext Article Txokoko Txapelketako emaitzak\n· Iraila 2019 (0)· Abuztua 2019 (0)· Uztaila 2019 (0)· Ekaina 2019 (0)· Maiatza 2019 (0)· Apirila 2019 (0)· Martxoa 2019 (0)· Otsaila 2019 (0)· Urtarrila 2019 (1)· Abendua 2018 (0)· Azaroa 2018 (2)· Urria 2018 (0)\nMikel Arregi: “Urriko bigarren hamabostaldian kiroldegia irekitzea aurreikusten dugu”\nAmabirjin jaien balorazio “positiboa” egin du Festa Batzordeak\nGurea Kulturak festetan antolatotauko ekimenen balorazio “oso positiboa” egin du\nEskola kirolari buruzko bilera egingo dute gaur arratsaldean


Etxebizitza turistikoen arauak errespetatzeko eskatu du udalak - Orio - Karkara.eus\nEtxebizitza turistikoen arauak errespetatzeko eskatu du udalak\nIñigo Gaiton 2021-04-01 17:17\nAntilla hondartza gaur arratsaldean. Argazkia: Iñigo Gaiton\nEgunotan herrian bisitariak izango direla eta, udalak arduraz jokatzeko deia egin die etxebizitza turistikoen jabeei, Orion ostatu hartzeko modu berri horren eragina nabarmena dela iritzita. "Bizilagunen eta bisitarien arteko bizikidetza baketsua bermatzeko" helburuarekin plazaratu dute oharra.\nOrioko Udalak oharrean nabarmendu duenez, azken urteotan ostatu-mota berriak sortu eta indartu dira, bereziki erabilera turistikoko etxebizitzak eta etxebizitza partikularretako logelak. "Sortu diren plataforma digital berriei esker, partikularrek aukera eta modu erraza dute beren etxebizitzak eta logelak turistei alokatzeko", azaldu dute.\nOstatu hartzeko modu berri horien eragina nabaria da kostaldean, udalaren iritziz, eta Orion ere bai. Gaur atera duten oharraren bidez, dei egin diete etxebizitza turistikoen jabeei, indarrean dauden arauak errespetatu ditzaten, bizilagunen eta bisitarien arteko bizikidetza baketsua bermatzeko.\nHauek dira, besteak beste, erabilera turistikoko etxebizitzek eta logelek bete beharreko neurriak:\nEuskadiko turismo-enpresen eta jardueren erregistroan izena eman behar dute, eta horko erregistro-zenbakia erabili behar dute sustapen eta komertzializazio ekintza guztietan.\nKartela: ostatuek ikur identifikatzaile ofiziala jarri behar dute eraikinaren kanpoaldean, guztien bistan.\nHerritarren segurtasunaren alorreko betebehar batzuk dituzte: bezeroen sarrera-irteeren erregistroa izan behar dute eta, bestalde, horren informazioa bidali behar diete agintariei.\nEdukiera: Hiru pertsona edo gehiagorentzako etxebizitza batek pertsonako 15 metro karratu izan behar ditu gutxienez.\nErantzukizun zibileko asegurua izan behar dute: plaza bakoitzeko 35.000 eurokoa.\nSegurtasun-elementuak izan behar ditu instalatuta: su-itzalgailua, larrialdiko irteerako planoak, lehen laguntzetarako botika-kutxa…\nEusko Jaurlaritzak iruzurraren aurkako postontzi bat jarri du herritarren eskura. Horren bidez, edozein herritarrek dauka aukera, era anonimoan, Eusko Jaurlaritzako Turismo Sailari jakinarazteko zein irregulartasun eta arau-hauste nabaritu dituen:


Gaiak: Uhinak irratia, Aiaraldeko irratirik libreena - Euskonews\n1999 urtean jaio zen egitasmoa da Uhinak Irratia. Lau katu tristek hasi zuten proiektua, eta urteen eta lan gogorraren poderioz, itxura ona hartu duen irrati librea bilakatu da. Dozenaka buruhauste eta arazo gaindituta, programazio propioz betetzen ditu eguneko ordu gehienak. Halaber, ordu libreak ere geratzen dira, eta irrati honen helburu askotariko bat hutsune hauek betetzea da. Horretarako nahi duen jende guztia animatzen du irrati honetan parte hartzera eta gai ezberdinei buruzko irratsaioak egitera bultzatzen du, edozein adineko, sexuko...jendea.\nOrain dela gutxi, gainera, lokal bat alokatu dute eta irratiko bertako jendearekin eta lagun batzuekin batera Uhinak Irratiaren egoitza ofiziala altxatzea lortu dute. Izan ere lehen, hasieran, arazorik handiena horixe zen, alegia, Laudioko Gaztetxeko goiko pisuan zeudela estudioak eta Laudioko Udalak estudio hauek 9:30etan gehienez ixtea eskatzen zien irratiko kideei. Honek buruhauste ikaragarriak ekartzen zizkien, baina azkenean prezio onargarri batean utzi zieten lehen harategia zen lokal hau, eta han ezarri ziren azkenik.\nLokal berri honetaz aparte, webgune bat ere eraiki dute, www.uhinak.net, eta aldizkari baten proiektua ere aurrera eramatea erabakitzen ari dira.\nEtorkizunari begira batek daki zer nolako komunikabidetan sartuko diren Uhinak Irratiko kideak...


Nitxoak San Mamesen - Lutz Long jauzilariaren toalla\nNitxoak San Mamesen\nLutz Long jauzilariaren toalla | 2008-10-07 11:50\nSeko nazkatzen nau mendi punta batera igo eta hilerri bihurtu dela ikusteak. Jendeak, antza, uste du maite duen pertsona baten heriotza oso gogoangarri dela mundu guztiarentzako, eta are uste du hori nahikoa arrazoi dela guztiona den ondare naturala izorratzeko. Tontor eta magal asko eta asko daude hilarriz, plakaz eta gurutzez josiak.\nKuriosoa da, mendia hainbeste maite omen duten horiexek dira mendi hori bera zikintzen eta desitxuratzen dutenak\nHori dena etorri zait burura, azken inbentzio xelebre hau irakurri dudanean. Kontxo, ulertzen dut futbol taldeek edozein bide bilatzea dirua lortzeko. Ulertuko nuke Realak ere ideia hori hartuko balu, ez dago-eta dirua oparitzeko moduan. Baina, ez al da urrunegi joatea? Ez al da ehorzketen kontua gehiegi fribolitzatzea?\nEta, are gehiago.. hildako batzuen gainean eserita egotea gustuko izango al dute zaletuek? Eta, bestalde, hildakoak jasaten hasita, ez al da nahikoa zelai gainean txuriurdinez jantzita dauden hildako moduko batzuk pairatu behar izatea?.\npatxi lurra 2008-10-08 05:55 #1\nAmua bota dozu eta neuk koxka (sarritan legez). Neure galdera: Ez  da nahikoa harmailetan txuriurdinez jantzita dagozan hildako moduko batzuk (ustezko jarraitzaileak) pairatu behar izatea?.\nLutz Long 2008-10-08 09:26 #2\n
jokalariei etengabe pisua arintzen ibiltzeak ez du zentzurik. Ez naiz ni izango jarraitzaile txuriurdinaren berotasuna defendatuko duena. Baina, larunbatean adibidez, ez zegoen zaletu bero askorik Sevilla Atletico pizteko, eta begira...


Eraso sexisten aurrean Sopelan tinko\nKategoria gurasoa: Sopela\tKategoria: Emakumea\tNoiz sortua: Larunbata, 09 Ekaina 2012\tArgitaratua: Larunbata, 09 Ekaina 2012\nSopelan gertatu diren azken eraso sexistak direla medio herritar gazteen erantzuna benetan txalogarria izan da. Lehenengo elkarretaratzea deitu zuten pasa den ostiralerako eta arrakastatsua izan zen. Bertan auzokide gazte asko egon ziren eta haiekin batera Sopelako Alkatesa den Saioa Villanueva, Emakumearen arloko zinegotzia den Sonia Huidobro eta BILDU, Ezker Abertzalea, Alternatiba eta Aralarreko kideak egon ziren. Haiekin batera auzokide asko eta Mankomunitateko Genero Tekniaria ere elkarretaratzean egon ziren. Amaieran herriko bi mutilek adierazpena euskaraz eta erdaraz irakurri zuten, eraso sexista hauen aurrean tinko erantzuteko eskatzen. Txalogarria eta arrakastatsua. Zorionak eta horrela jarrai dezaten.\nOstiralean Sopelako Plazan eraso sexisten aurkako mobilizazioa\nKategoria gurasoa: Sopela\tKategoria: Emakumea\tNoiz sortua: Astelehena, 04 Ekaina 2012\tArgitaratua: Astelehena, 04 Ekaina 2012\nAzken hilabeteetan Sopelako neska gazte batzuen aurka eraso sexista gertatu dira eta herriko neska eta mutil talde bat, ixiltasuna alboan utzirik, mugimenduan jarri dira. Herriko kaleetatik afitxak ipini zituzten Batzarra burutzeko deia eginez eta arrakastatsua izan zen. Bertan neska eta mutil gazteekin batera nagusiagoak ziren emakumeak, gizonak, berdintasuna lantzen duten Mankomunitateko Teknikariak eta Sopelako Udaleko BILDUren zinegotzia ere egon ziren eraso hauen inguruan protokoloak eta ekimenak zehazteko.\nHori egin eta gero, "neska eta mutil sopeloztarrak" sinadura daramaten kartelak Sopelan zehar azaldu dira datorren ekainaren 8an eraso sexisten aurkako elkarretaratzea burutzeko deituz. Arratsaldeko 17:00etatik aurrera ekimenak burutuko dituzte eta arratsaldeko 20:00etan konzentrazioan parte hartzeko deia egin dute. Eraso sexisten aurrean mobilizazioa ezinbestekoa da.\nEmakumeen indarra, herriaren giharra!\nKategoria gurasoa: Sopela\tKategoria: Emakumea\tNoiz sortua: Larunbata, 03 Martxoa 2012\tArgitaratua: Larunbata, 03 Martxoa 2012\nMartxoak 8, emakumeen nazioarteko eguna dela-eta jarduera, ekitaldi, saio ugari antolatu dira Sopelan\nAstelehena: Kurtzio kultur etxean, 19:00etan, helduentzako ipuin kontalaria: ''Emakumeak munduan".\nAsteartea: Jubilatuen elkartean: 18:00etan tarta lehiaketa eta musika.\nAsteazkena: Antzerkia Kurtzio Kultur Etxean: 19:30ean, Barrikako emakumeen antzerki taldearen "Almas Ausentes" antzezlana.\nOsteguna: MARTXOAK 8, Udaletxean, 18:00etan ekitaldia (adierazpenaren irakurketa), sari banaketa (ipuin labur, olerki..) eta Xabi Aburruzaga trikitilaria.\nOstirala: Mahaingurua Kurtzion: Emakumea eta Bertsolaritza mahaingurua Fredi Paia eta Miren Ibarluzearekin.\nLarunbata: Arriatera hondartzan 09:00etan Nesken III. Open Surf Txapelketa.\nIgandea: Emakumea eta kirola, hainbat jarduera: Uribekostako III. Mendi Ibilbidea, Uribekostako III. Txirrindularitza Martxa, surf txapelketaren sari banaketa, eta goiz osoan zehar, Arrietara hondartzan: Tai Txi eta eskubaloi taldeen erakusketa. Umeentzako ipuin kontalaria Kurtzion, 17:30ean 'Klik Klak' umeentzako ipuin kontalaria Apika taldearen eskutik\nSopelan eraso sexistarik ez!\nKategoria gurasoa: Sopela\tKategoria: Emakumea\tNoiz sortua: Astelehena, 21 Maiatza 2012\tArgitaratua: Astelehena, 21 Maiatza 2012\nAzken egun hauetan Sopelan eman diren zenbait emakumeenganako erasoen aurrean, hainbat emakume zein gizon bildu dira gertakari hauei erantzun bat emateko. Herrian bolo bolo dabiltzan informazioen arabera lau edo bost eraso sexista gertatu dira azken hilabete hauetan eta honen aurrean planto egiteko dinamika herritarra martxan ipini nahi dute.\nHonen inguruan jarrerak adosteko eta martxan ipini nahi duten protokoloa zehazteko aipatutako Sopeloztarrek deia zabaldu dute datorren ostegunean, maiatzak 24, osteguna, arratsaldeko 17:00etan Kurtzio Kultur etxean batzarra irekian parte hartzeko.\nDeialdi honekin bat egin dute Jai Batzordean parte hartzen ari diren auzokideek eta eragileek. Haien ustez "kontutan izanik jaiak gertu ditugula eta egun hauetan zehar, zoritxarrez, sexu erasoak ugaritzen direla, hauek ekiditeko ekimenak bultzatzea ere bada gure betebehar nagusienetariko bat; denon kontzientziazioan eragitea, gune beltzen seinalizazioa, … "\nEmakumeen aurkako indarkeriari egunero aurre egin behar diogulako\nKategoria gurasoa: Sopela\tKategoria: Emakumea\tNoiz sortua: Azteazkena, 14 Abendua 2011\tArgitaratua: Azteazkena, 14 Abendua 2011\nAzaroak 25a pasatu berri da eta pentsa daiteke egun hori berriro heldu arte edota zerbait larria gertatu arte ez dugula berriro salaketa egin behar. Errealitateak argi eta garbi erakusten digu emakumeen aurkako indarkeria eguneroko eraso bat dela. Beraz, lehen mailako arazo politiko, sozial eta kulturala da.\nArazo hau botere harremanak daudelako gertatzen da eta gizonek emakumeenganako duten zapalketa harremanen emaitza da. Indarkeria honek ondorio lez emakumeen herritartasun jarduera oztopatzea eta gure gorputzen kontrola du.\nGuzti honegaitik, Euskal Herriko mugimendu feministak, indarkeria sexistak eta honek aurkezten dizkigun milaka aurpegiak salatzeko, emakume eta gizon guztioi hurrengo abenduak 17an kaleak okupatzeko deialdia egiten du. Hori dela eta, BILBON Manifestazioa burutuko dute arratsaldeko 18:30etan eta Arriaga plazatik hasita. Indarkeria sexista patriarkatuaren ondorioa da egunero era desberdinetan isladatzen dena, ez da salpuespeneko zeozer, lan-desberdintasuna, laneko jazarpena, publiziztate sexista, emakumeen gutxiespena, justiziaren aurreko zigorgabetasuna, bikote edo familiaren kontrola... dana indarkeria da. Beste gizarte eredu bat eraiki nahi badugu, lehentasuneko eta ezinbesteko aldaketa da hau.\nEmakumeen aurkako indarkeriaren aurkako egunaren ekitaldia Sopelan\nAzaroak 25a dela eta emakumeen aurkako indarkeriari aurre egiteko ekitaldia Sopelan\nEmakumeen Neguko Surf Txapelketa Sopelan


Telelana burutzen duten langileek egiten dituzten 14 akats ohikoenak — Gaztezulo\nTelelana burutzen duten langileek egiten dituzten 14 akats ohikoenak\nTelelana burutzen duten langileek egiten dituzten 14 akats ohikoenak Kanpotik ikusita telelanak edozeinen ametsa dirudi: nagusiaren hatsa atzean sentitu gabe, inora mugitu beharrik gabe lana egitea. Praktikan ordea guztia ez da horren ederra eta mugak jarri beharra dago. https://www.gaztezulo.eus/albisteak/telelana-burutzen-duten-langileek-egiten-dituzten-14-akats-ohikoenak https://www.gaztezulo.eus/albisteak/telelana-burutzen-duten-langileek-egiten-dituzten-14-akats-ohikoenak/@@download/image/ilustracion-teletrabajo_23-2148508183.jpg\nKanpotik ikusita telelanak edozeinen ametsa dirudi: nagusiaren hatsa atzean sentitu gabe, inora mugitu beharrik gabe lana egitea. Praktikan ordea guztia ez da horren ederra eta mugak jarri beharra dago.\nIzan ere, telelanean langileak bere buruaren kalterako diren hainbat akats egiten ditu. Ikusi ditzagun zein diren:\n1. Lan gutxiago egingo duzula uste izatea\nTelelanak oporrekin nahastea hasiberrien kontua da. Denborarekin dinamika horretan sartua ohartzen zara etxetik lan eginda ere ezin dela erlaxatu. Epeak betetzen jarraitu beharra dago eta ordu jakinetan konektatua egon beharra dago. Argi eduki beharra dago bulegoko lan berdina izango duzula eta ordutegi finko bat jartzea ezinbestekoa da.\n2. Korrontearen aurkako ordutegi bat jartzea\nGehiengoak egunez lan egiten dugu eta gauean lo. Akatsa da pentsatzea etxean zaudelako nahi duzun bezala antolatu zaitezkeela. Erdi egia soilik ez da, askotan beste lankideekin sinkronizatu beharra baitago norberaren ordutegia.\n3. Ordutegia ez errespetatzea\nAfaldu ondoren ez bazara sekula bulegotik pasatzen ez ezazu ordenagailua piztu lotara joan aurretik. Argi izan, zure ordutegitik kanpora ez duzula zertan lanik egin etxean zaudelako.\n4. Lankideekin gehiegi hitz egitea\nLehen zuzenean aurpegia esaten zenituen gauzak. Orain, duda bat duzun bakoitzean edo behar bat duzun bakoitzean deitu egiten diezu edo e-mail bat bidali zurea bukatu duzula esateko. Edo alderantziz. Lanaldiaren amaieran guztiok sekulako e-mail eta whatsapp pila dituzue eta horrek eraginkortasuna kentzen dio lanari. Irtenbidea artxibo komun bat sortzea da eta bakoitzak egin duena bertan jartzen joatea.\n5. Zure espazioa ez sortzea\nZure mahaia, zure gauzak, beti leku berdinean edukitzeak asko laguntzen du adituen ustez. Izan ere, garuna lan moduan jartzen laguntzen du. Bulegoan zure lan mahaia duzun bezala, etxean ere zure txokoa eta errutinak edukitzea gomendagarria da. Errutien barruan daude bolalumak, koadernoa, ordenagailua... eskura edukitzea. Saiatu beti leku berdinean jartzen. Horrela garuna lan moduan jarriko da, izan ere, bizitza erreala ez da Instagram. Ez da nahikoa leku polit bat izatea (adibidez terraza), baizik eta ondo esertzea eta ezerk ez adigabetzea. Saldu digute nomada digitala izatea edozein lekutan lan egin ahal izatea dela, eta ez da horrela. Ergonomiak izan behar luke lehentasuna diseinuaren aurretik. Aulki eta mahai on batean dirua inbertitzea da onena.\n6. Prokastinatzea edo bizkortzea\nZure lan orduan, lan egin. Ordu horietan ez jarri garbigailua edo Netflix-eko atal hori amaitu edo sare sozialetan entretenitu. Prokastinazioan erotzea erraza da telebista ikusi eta jaten duzun leku berean lan egiten baduzu. Hori dela eta, inoiz baino autoexijenteagoa izan beharra dago, nahikoa egin ez duzunaren sentsazioarekin geratu ez zaitezen.\n7. Pijaman geratzea\nArropa erosoa bai, pijama ez. Leku eta ordutegi bat edukitzeak bezala, lotarako arropa kendu, dutzatu eta janzteak garuna lanerako prestatzen du.\n8. Teklatuaren ondoan jatea\nBi orduko otorduak ez, baina ezta minutu batean guztia irenstea ordenagailuari begirik kendu gabe. Jatea behar bat da eta ondo egin beharra dago, bere denbora eskainiz. Gutxienez jateari ordu erdi eskaini.\n9. Benetan lanarekin hausten duten pausak ezarri\nZerbaitetan oso kontzentratua bazaude jarraian egitea egokia da 25 minutuero gelditzea baino. Beraz, zure egoera partikularraren araberako atsedenaldiak ezarri.\n10. Ez lehenestea\nBakarrik edo lan talde batekin lan egiten baduzu, zure eraginkortasuna zure emaitzen araberakoa izango da. Hau da, bukatutako lanen araberako. Etxean erraza da adigabetzea: garbigailua jartzen duzu goiz erdian, supermerkatura jaisten zara fruta falta delako Azkenean, lanaldia arratsaldera arte luzatzen zaizu eta eguna alperrik xahutu duzunaren sentsazioarekin geratzen zara. Lehenetsi gauzak.\n11. Denbora ez ondo kalkulatzea\nZenbat denbora behar duzu txosten hori egiteko? Edota materialak erostea edo bezero bat bisitatzera atera behar baduzu? Gauza guztiek beren denbora behar dute. Ohiko akatsa da behar duguna baino denbora gutxiago beharko dugula pentsatzea. Gakoa egunero zure burua behatzea da eta denbora gehiago behar duten zeregin horiek apuntatzea. Tracking time bezalako aplikazioek lagundu diezazukete. Aplikazio honek zeregin bakoitzari eskaini diozun denbora kalkulatzen du.\n12. Agenda ez antolatzea\nZeregin gustagarriak daude eta besteak ez horrenbeste. Badaude zeregin batzuk beste batzuk martxan jartzen dituztenak. Bat ez baduzu martxan jartzen bestea ezingo duzu egin. Antolatzea ezinbestekoa da guztira garaiz iristeko.\n13. Denbora librea blokeatu\nLan denborak blokeatzen dituzu bezala, atseden denborak ere blokeatzen dituzu. Ez erantzun korreorik ordu jakin batzuetan, larunbateko siesta ordua ez erabili irakurri beharreko dokumentu hori irakurtzeko. Ez pentsatu sekula lanean ez zauden denbora denbora galdua denik. Zure denbora da, errespetatu ezazu eta gustuko gauzak egiteko aprobetxatu.\n14. Zure burua itxi\nKontaktu sozialak behar ditugu. Pertsona askorentzat bere lan taldea talde sozial bakarra zen. Orain ez da garairik onena bilkura sozialetarako, baina etorkizunari begira aurrez aurreko kontaktuan mantentzen jarraitu beharra dago.


Muskizko Udala - Muskizko Udalak 20.000 euro bideratu ditu, eskolako materiala eta liburuak erosteko\nMuskizko Udalak 20.000 euro bideratu ditu, eskolako materiala eta liburuak erosteko\nDerrigorrezko Lehen Hezkuntzako eta Bigarren Hezkuntzako ikasketak egiten dituzten haurren familiek eskolako materiala erosterakoan izaten dituzten gastuak arintzera bideratutako laguntza programa onartu du Muskizko Udalak. Helburu honi begirako aurrekontu partidaren zenbateko osoa 20.000 eurokoa da; hortaz, aurreko ikasturteko diru-kopuru bera izango da aurten.\nMuskizen erroldatuta eta Euskal Autonomia Erkidegoko zentro publiko edo pribatuetan matrikulatuta dauden ikasleek jaso ahalko dituzte Udaleko diru-laguntza hauek. Eskabideak aurkezteko epea aste honetan ireki da eta irailaren 29an, ostiralean, bukatuko da.\nLaguntza programa honetako diru-kopurua zati berdinetan banatuko da, onartzen diren eskabide guztien artean. Nolanahi ere, Muskizko Udalak onartutako oinarrietan zehazten denez, laguntza indibidual bakoitza ezin da 180 eurotik gorakoa izan.\nAurkezten diren eskabideak baloratzeko bi irizpide hauek hartuko dira kontuan: familia unitatean dauden pertsona kopurua eta familia unitateko pertsonen diru-sarrerak. Hori horrela, familia gurasobakarren kasuetan, gehienez, 16.791,36 euroko diru-sarrerak izan ahalko dituzte; eta 18.574,50 euroan dago muga, elkarbizitza unitatea hirukoa edo hirutik gorakoa baldin bada. Diru-laguntza hauek jasotzeko eskabidearekin batera Familia Liburuko eta Nortasun Agiriko fotokopiak aurkeztu behar dira, bai eta Errenta Aitorpena ere.\nKartela (PDF 114KB)


Gizarte prozesu oro bilakaerazko izaerakoak dira eta gizarte-errealitatea interpretatzeko saioak egiterakoan horrela ulertu behar dugu. Prozesu aldakor horren barruan orain bizi eta burutzen ari garen alda-unea bi sistema eraginkorren menpe dago, posmodernitatea eta globalizazioa hain zuzen. Hurrenez hurren kultura eta ekonomia arloetan, eremu geografiko eta eragin-maila ezberdinetan nagusitzen dira biak. Posmodernismoak eta globalizazioak Hondarribiko arrantzale-kolektiboaren errealitatean dituzten eraginak, eta ikuspuntu antropologikotik ikusita, arlo jakin hauetan dautza: batak, alde soziala non elkarrekintzen ereduak eta espazioaren erabilerak ildo jakin eta hauskor batzuek jarraitzen dituzten; besteak, alde ekonomikoa, non dagoeneko endekatuta dagoen ekonomia-jardueran ekoizpen-eraren eraldatze pausatua ematen ari den.\nHondarribian, sektore tertziarioa mota askotako sinboloaz jabetzen ari da. "Beko Errota" jatetxeko ingurua.\nGuri dagokigunez, ekonomia mailan burututako eragina kulturan egindakoa bezain sakona izan bada ere azkeneko honetaz ez gara apenas erreparatzen, nahiz eta, aldez edo moldez, orain arte ezagutzen genituen gizarte-elkarrekintzen eremuak eragiten dituzten. Eta egoera horretan berezkoa kolokan gelditzen da; areago, telematikaren erabileraren hedapenetik ondorioztatzen diren portaera-eredu berriak direla eta, gizarte-elkarrekintza bera ere baldintzatuta suertatzen da.\nKultura, kontsumogaitzat hartuta, bere sormen-gaitasunean manipulatuta dago harik eta botere politikoaren erreferente bihurtu arte. Sinbolo-eraikuntza da banakoak bere burua ekonomia globalaren barruan kokatuta eta normaldua ikus dezan erabilitako bidea (Lourdes Mendez: La Europa de la Cultura, Construyendo una nueva identidad?) Irudiaren marketinak eta irudipenak osatzen dute errealitate birtuala edo alegiazkoaren paradigma (Josep Pico: 1999).\nPosmodernitatea, irudiaren –zentzu zabalean - eta itxuraren kultura-jardueraren gidoia da (Frederic Jameson:1991) ikuspuntu "unibertsalista" eta kultura anitzekoaren bidez aurkeztutako eredu nagusia non "berezkoa" insolidaritate mailaraino gutxitua den.\nBanakoaren eta bere gizarte-eremu hurbilaren arteko hausturak ezaugarritzen duen kultura-garapenaren testuinguru honetan, orain arte ohikoa eta nagusia zen industria-eredu ekonomikoa, finantza-merkatua, ideiak, kultura, artea, komunikapena etab eragiten dituen "sistema sarekatuak" ordezkatzen du. 80ko hamarkadan eta krisi garaiarekin batera – edo beharbada horren ondorioz- gizarte-eredu honi dagokion gizarte-klase berri bat sortu zen herri industrializatuetan. Klase honek, berez 60ko hamarkadarenaren oinordeko kulturala izanik, berezko ezaugarriak zituen, unibertsitarioez, funtzionariez, publizitate eta informazio-teknikariez, liberalez, langile gaituez eta abarrez osatuta, ohiko sailkapen marxiarraren gainetik paratzen den gizarte-sintesi gisa sortu zen. Gizarte neo-liberala, demokratikoa eta progresista bati zegokion klase arrakastatsuaren sorkuntza, ezkerra politikoaren krisiarekin batera agertu zena.\nKlase honek, burgesiaren eta indar ekoizleen arteko dialektikaren gainditzea irudikatzen du; erosteko ahalmen handikoa eta kontsumismoan murgilduta, kultura eta politika-jardueraren instituzionalizazioaren beharra agerian uzten duena. Posmodernitateak bultzatutako indibidualizazio-prozesuak kultura-eragilearen irudiaren suntsipena eragin du eta baldin eta kapitala izaki anonimo bihurtu bada, kultura-eragileak ere bere izaera galdu du, eta honekin batera kultura-jarduera kolektiboaren kontzeptu tradizionala. Izan ere, kapitalismoaren erarik peto-petoaren ondorioa den globalizazioa garatzeko, lekuko erreferentzia-identitarioetan eta sinboloen eraikuntzan bere burua zuritzen saiatzea da "ad hoc" estrategia. Sinboloaren eta banako-eragilearen heriotzak errazten du inorako bidea, alde batetik zientzia eta teknologian oinarrituta eta instituzioek bultzatutako irudi-kultura unibertsalaren presentzia, non gizarte-erro dinamikoaren gabezia nabarmena den eta bestetik erkidego bakoitzaren berezko kultura, zeinek komunikabideetara heltzeko benetako oztopoak topatzen dituen.\nAzken finean posmodernitatea, kultura-aniztasunetik sortutako arazoen irtenbidea bailitzan aurkezten zaigu, baldin eta horrekin batera datorren globalizazioaren kontzeptua onartzen bada; horrela, kultura ezberdinekiko ustezko begiramenduaz, eredu ekonomikoaren zabalkuntza globalaren justifikazioa lortzen saiatzen da, baina hondarrean gelditzen dena da masa-banakoaren indibidualizazioa.\nEz ote da, gizarte-krisiaren egoeraren aztarna sintomatikoa, gizarte-elkarrekintzaz hitz egitea? Azken finean "giz-artea" hitzak, berezko harremanen kutsua darama bere baitan eta alde hori azpimarratzeko beharrak bi gauza uzten ditu agerian: Egun posiblea dela harreman-mota ezberdinak betetzea gizartean parte hartu gabe, eta hau, ezkutatu nahi duten ondorioa dela. Bigarrena, gizartea, harremanetarako gune bezala beharrezkoa ez bada, sinbolismoaren inguruko manipulazioa inoiz bainoagoa izan delako dela, besteak beste.\nTestuinguru isla azkar honetan, kontrapuntu gisa jarri nahi dut industria-garapen txikiko gizarte urbano bat, ideologia tradizionala-kontserbadoreduna eta kultura komunitarioan murgilduta non izaera tertziarioa handiagotzen ari den. Hau da, identitate folk bati dagozkion ezaugarriak (Robert Redfield 1947) dauzkan azpikultura bat. Errealitate bakar batean baldintza ezberdinez lehiatzen ari diren bi eredu geopolitiko ezberdinen arteko kontrastea ematen den herria.\nHala ere, bien artean izan ohi dira elkarrekintza-lokarri mota ezberdinak eta hauetatik guztietatik interesa zaidana turismoa da. Turismoaz mintzatzea ez da fenomeno estatiko edo behin betiko balore zehaztu batez hitz egitea, turismoa da banakoari "turista" nortasuna ematen diona; futbolean "hooligan"ek hartzen duen izaeraren antzera, honetan ere fenomenorik gabe ez litzateke izaerarik izango. Beraz, turista ez da, bere ohiko egoitzatik nahita lekualdatzen eta bere aisialdian jatorri-lekuan egiten zuena egiten duen – baina beste bitartekoren bidez- banakoa, baizik eta honek talde-jarduera horretan hartzen duen behin behineko gizarte-identitatea.\nHorrenbestez, turismoa, gizarte-azpisistema bat da, ez-ohiko denbora-espazioan autoerregulatzen eta sinboloz elikatzen dena eta burutzen dituen kontsumo-jarraibideen arabera sailkatuta; horrela, abentura-turismoa, kultura-turismoa, ekologia-turismoa, negozio-turismoa edo motxila-turismoa ez dira inolaz ere berdinak, edo hobeto esanda, fenomeno beraren bertsio ezberdinak dira. Batzuk kalitatezko-turismoaren esparruan kokatuta daude eta ondasun murritzatzat hartuta diren neurrian, erakargarriak. Non datza, ordea, honen erakargarritasuna? Bada bere kontsumo-gaitasunean, eta kontsumoa aipatzean eskaintza-eskariaz hitz egiten dugunez gero, turismo-jarduera bermatuta dago baldin eta, lehengo industria-gizarteari, gaurko gizarte informatizatuaren ongizatean ohituta eta subjektibitatean hezituta, dagokion hirugarren klase horren talde-banakoarekin topo egiten badugu –erakartzen jakiten badugu- eta areago, bere eskakizunak betetzeko prest egongo bagina. Talde honek daramatza bere baitan globalizazioaren eta posmodernitatearen arrastoak eta eskaintzen zaizkion alegiazko irudiak ez dakit noraino ez ote diren geure erreferente bihurtzen ari.\nLerro hauek idazten ari nintzelarik, Bidasoa-Txingudi Partzuergoak antolatuta Mugaz Gaindiko I. Turismo Kongresura joateko gomita jaso nuen, eta joan nintzen.\nUntzia eta jatetxea. Hondarribiko "Beko Errota" jatetxea; untzia, "San Francisco" da.\nTxingudi badiaren inguruan kokatuta dauden hiru udalerrien turismoa-ustiapenaren planteamenduari buruzko I Kongresua, alegia. Bertan, Bidasoa-Txingudi Mugaz Gaindiko Partzuergoaren jardunbideak ezagutzera eman nahi zaizkio sektore pribatuari .\nGizarte-dinamikak berak bultzatzen duen aldaketa kualitatiboari buruzko balorapena behar den bezala egiteko eta horren arabera markatutako ildo berriei ekiteko ezinbestekoak diren baliabide teorikoen ezak, edo hauen aplikapen partzialak, batzuetan, errealitate horren izaera era gutxituaz jabetzera bultzatzen gaitu. Kasu honetan hala gertatu zen.\nPlanteamendu isolatua eta bertan indarrean dauden ekoizle-ekonomikoaren eragilerik kontuan hartu gabe, sukarra europarrez jota bailiran, arrantza-jarduerari buruzko aipamenik ez zen izan. Itsasoari buruzko kontzeptua, beste arlo batean naturarenarekin gertatu ohi den lez, turismoaren interesen arabera eraikita dago oraingo honetan ere. Asuntoa ez omen da ekonomia suspertzea, ekonomia-eredu mota jakin bat suspertzea baizik. Kongresuan behin eta berriro agertu zen kezka, kalitatezko turismoari lekua saltzeko marka-irudia egokiena lortzea izan zen. Kito.\nEta horrekin itzultzen gara gaiaren harira. Testuinguru honetan egindako interpretapen azkarraren arabera, korronte berriaren erabateko asimilazioa, ohiko sinboloen esanahien aldaketatik abiatzen da. Asmatutako irudiak –sinboloak- eta sinbolo zaharren erabilera berriak, esanahi hutsekoak izan arren halako ikonolatria sortarazten du. Zergatik? Bada botere-jardueraren oinarria alegiazko espazioaren menperakuntzan datza-lako (Jean Baudrillard :1984:33).\nHorregatik, akaso, botereak, erabiliko eta dagokien esanahia bultzatuko dituen kultura tradizionalaren sinbolo bakarrak, bere gizarte-proiekturako galgarriak ez eta –horretarako- gaurkotasun eraginkorrik ez daukatenak izango dira –zentzu folklorizatua daukatenak, alegia-.\nArgazkiak: Jaime Anduaga


Yurre Peñagarikano: "Latxa artilea ehungintzarako baliatu nahi dugu" - Nafarroa - euskalerriairratia.eus\nYurre Peñagarikano: "Latxa artilea ehungintzarako baliatu nahi dugu"\nEuskalerria Irratia 2020-05-28 18:31\nGaur egun existitzen ez den ehungintzako produktu bat sortu nahi da, latxaren artilea oinarri hartuta egina. 1000 tona artile baino gehiago sortzen dira Euskal Herrian urtero eta horiek lehengai baliogarri izan daitezen eta ez hondakin, lanean dihardute hainbat eragile. Horietako bat Urkome, Urola Kostako Landa Garapen Elkartea. Yurre Peñagarikano Urkomeko kudeatzailearekin mintzatu gara.\nLatxa Esnea buru duen Talde Eragileak, Neiker, Urkome eta María Clerekin batera, "Latxaren artilearen ehun-balorizaziorako alternatibak, hainbat merkatutan merkaturatzeko" proiektua jarri du abian. Taldearen zati batek aurreko proiektu batean lan egin zuen, eta badakite LANKIDETZA dela konponbideak aurkitzeko modurik onena; beraz, orain berriz ere elkartu dira proiektuaren helburuak lortzeko identifikatuta eta motibatuta.\nArdi latxaren ustiategietako artileak urteko kudeaketa eskatzen duen hondakina izaten jarraitzen du, eta honako gastu hauek sortzen ditu: mozketa, zakuratzea, biltegiratzea, bilketa eta azken kudeaketa. Proiektu hau abian jarrita, artilearen jatorria eta trazabilitatea ("latxa ardiaren artilea") bermatuko duen bilketa-erakunde batetik abiatuta, harekin ehun-prototipo bat garatu nahi da. Prototipo hori ekonomikoki bideragarria izango da, eta tokiko eta diseinuko artisau-merkatuetan eta tokiko industrian eskatuko da. Izan ere, latxaren artileak urtean 700 tonako ekoizpena izan ohi du Euskal Autonomia Erkidegoan. Tokiko ekoizpenetarako behar den azken produktuaren bolumenak ez luke erabateko irteerarik izango. Lehen aipaturiko merkatuetan balio erantsia emateaz gain, industriaren barruan beste merkataritza-aukera batzuk aztertzeko ezinbestekoa den ziurtagiria nola lortu aztertuko da.\nLatxa Esnea Koop. Ustiapeneko produktuak batera merkaturatzen dituen latxo ardiekoizleen elkarte bakarra da proiektu honen buru, artilea errebalorizatzeko estrategia gisa, eta artzain ekoizleen egitura bateratzailea ematen du, sektoreko erakunde bultzatzaile gisa jardunez. Horrela, diziplina anitzeko talde egoki bat batu nahi izan du proiektua aurrera eramateko.\nNeiker, Basque Research & Technology Alliance (BRTA) elkarteko kidea, nekazaritzako, abeltzaintzako eta basogintzako sektoreetarako irtenbide berritzaileak sortzen espezializatutako zentro teknologikoa da. Honako hauek dira Neikerren lan-ildo nagusiak: ustiategien iraunkortasuna eta lehiakortasuna sustatzea; klimalarrialdiak nekazaritzan dituen ondorioak arintzeko alternatibak bilatzea; bioekonomia bultzatzea, berriztagarriak ez diren lehengaien mendekotasuna murrizteko eta jarduera ekonomiko berriak sortzeko; nekazaritzan fitosanitarioak arrazionalizatzea; eta abeltzaintzan antibiotikoen erabilera murriztea, erresistentziaren hazkundearen eragina murrizteko. Eusko Jaurlaritzako Nekazaritza, Arrantza eta Elikadura Politikako Sailaren mendeko erakundea den aldetik, Eusko Jaurlaritzak Euskadiko nekazaritza-, abeltzaintza- eta basogintza-sektorea sustatzeko, garatzeko eta kudeatzeko diseinatzen dituen estrategiei erantzutera eta laguntzera bideratuta dago Neikerren jarduera. Zentro teknologiko gisa, azken produktuaren tratamenduetan egin daitezkeen hobekuntzei buruzko ezagutza zientifikoa ematen du, bai eta ingurumen-inplikazioaren azterketa ere.\nUrkome. Irabazi-asmorik gabeko elkartea da, eta 11 udalek eta elkarte sektorialek osatzen dute. Landa-garapeneko proiektuak dinamizatzea eta bultzatzea du eginkizun. Proiektu honetan, Euskadiko LGE guztien ordezkari gisa, Euskadiko abeltzaintza-sektore osoarekiko konexio-lan zabalena egingo du, ekoizleak eta tokiko eragileak dinamizatuko ditu garatzen diren konponbideak erabiltzeko beste aukera batzuk erakusteko eta identifikatzeko.\nMaría Clè Leal. Moda arduratsu eta jasangarriaren diseinatzaile garrantzitsua, non diseinua eta kalitatea batera doazen. Erabiltzen ez den zuntz natural horretatik abiatuko da, gaur egun latxan ez dagoen ehun berritzaile, denboragabeko eta aldakor bat sortzeko. Historia duten diseinuak, bezeroek jantziaren ibilbidea bertatik bertara bizi ahal izateko, horren atzean ezkutatzen den benetako ahaleginari balioa emanez. Moda jasangarria, estilo eta kalitatearekin, ingurukoekiko duen erantzukizunetik garatuko dena.\n"Latxaren artilea hainbat merkatutan merkaturatzeko ehun-balorizaziorako alternatibak" proiektuan garatutako lanak Europako Berrikuntza Elkartearen (EIE) nekazaritza-produktibitatearen eta jasangarritasunaren arloko talde operatiboak sortzeko eta martxan jartzeko laguntzak jasotzen ditu, eta Landa Garapenerako Nekazaritza Funtsak (LGENF) eta Eusko Jaurlaritzak finantzatzen dute% 80an, Europako Parlamentua eta Kontseiluaren erregelamenduaren 35. artikuluan aurreikusitako lankidetzarako laguntzen bidez ( 1305/2013


Txantxaren aroan ote gaude - GARA\n2012ko urriaren 15a\nTxantxaren aroan ote gaude\nKrisia aitzakia, murrizketen bidez atzera egiten ari gara, leku guztietatik ari zaizkigu dena garestitzen, zergak igotzen, hileroko aldapa gehiago inklinatzen, eta eskubideak, laguntzak eta aukerak beheratzen. Milioika lagunen bizitzetan eragin larriak gertatzen ari dira, eta berdintasun eta zuzentasunerantz hurbildu beharrean, pertsonon arteko are arrakala sozioekonomiko handiagora garamatzate. Hori nahikoa ez, eta hara non epaileei ere euren aletxoa jarri behar dutela otu zaien. Euren aletxoa jendartea are gehiago nahasteko, epai baten bidez aspaldiko joeretara eginez, legearen interpretazioaren esparru berez korapilatsuan. Kasu honetan, epaile hauen irizpidea orokortuz gero, emakumeoi dagokigunez egingo genuke atzera, emakumeon segurtasun eta babesean, eta zer esanik ez duintasunean. Horrela, aurreko egitura matxista eta patriarkalak berriz onetsiko lirateke, baita bermatu ere, emakumeon kontrako indarkeria gaitzesteko eta erauzteko egindako lan guztia ezerezean utzita.\nMadrilgo Auzitegi Probintzialeko epaileen aburuz, lanean nagusiak bere langileei horiek nahi gabe ezpainetan musuak ematea, ipurdia ukitzea, «maitasunezko» gutunak bidaltzea, hotel batera lo-kuluxka egitera gonbidatzea, bere desira sexuala etengabe adieraztea... ez da lan esparruko sexu-jazarpen kasu bat. Hori guztia, gainera, aldi berean langile bati baino gehiagori egin izanak ere ez omen du nagusiaren izaera jazarlea erakusten; badiote, epaile hauek, agian abusuaren barruan sar litezkeela egitateak, baina inola ere legean jazarpen gisa definiturikoaren baitan; izan ere, antza, oso zorrotza baita definizioa; beraz, jazarleak tipifikaturikoa puntuz puntu bete ezean, ez dago nondik harrapatu. Epaiak, gainera, indargabe utzi du aurretik beste epaitegi batek emandakoa, jazarlea kondenatu zuena, frogatutzat jota salatuaren kontrako karguak. Hierarkiaren munduan, baina, izorra hadi! Ironikoa da, zinez, kode penalean abusua jazarpena baino delitu larriagoa izatea, eta epaileek onartu egin dutela balitekeela delitu hori egin izana salatuak, baina bere kontrako salaketa ez zenez hori, beste barik aske geratu da bere bizitzan inolako ondoriorik gabe. Emakume langile horiek biek, aldiz, depresioa jasan dute, besteak beste, eta horrez gain, ziur asko, sekulako ergel aurpegia izango dute oraindik ere, ez baita gainditzen erraza babestu behar zaituen sistema judizialak ziria nola sartzen dizun ikustea.\nHorixe besterik ez genuen behar orain. Emakumeok sistematikoki pairatzen dugun gaitz sozial horren aurrean babesteko sorturiko eta garaturiko legeen aplikatzaileek legeon izaeraren kontrako mezua, doktrina, zabaltzea. Finean, kasu larri-larriak izan ezean, ziur asko, gutxienekoak, gizonezko jazarlea babestea. Batzuetan, benetan, badirudi txantxaren aroa bizitzen ari garela, inolako barregurarik eragiten ez diguten txantxak alde guztietatik. Kasu honetan, espero dut Auzitegi Goreneko epaileek garbi izatea zer dagoen jokoan, legezko trikimailu zikinetan ibili barik.


Alogerako bizitza: Errenta edo kreditua ordaindu, hortxe kezka: alogeran bizi ala edukitzea [3tik 2. orria] | Aldizkaria | EROSKI CONSUMER\nAlogeraren prezioak hamahiru hiritan\nCONSUMERek ikertu du zenbat kostatzen den 70 eta 120 metro karratuko etxebizitzen alogera -hauek dira eta neurri eskatuenak- Estatu espainoleko hamahiru hiritan: Alacant, Bartzelona, Castelló, Logroño, Madril, Malaga, Murtzia, Iruñea, Bilbo, Donostia, Gasteiz, Santander eta Valentzian. Atera genuen lehen ondorioa bistan zegoen: alogerarik garestienak Bartzelona, Madril, Bilbo, Gasteiz eta Donostian aurkitu genituen, etxebizitzaren prezioa gehien igo den hirietan, hain zuzen. KPI moldatzeko erabilitako informazioaren arabera, Estatu espainolean eraikitako metro karratuaren batez besteko balioa 188.700 pezetakoa da; Madril, Katalunia eta Hego Euskal Herrian zifra hori baino dezente gorago dago metroaren benetako kostua. Bilbo, Gasteiz, Donostia edo Malagaren erdialdean 70 metro karratuko pisua alogeran hartzea, hilean gutxienez 70.000 pezeta kostatzen den bitartean, Alacant, Castelló, Valentzia, Murtzia eta Bartzelonan hileko 40.000 edo 50.000 pezetan topa daiteke horrelakorik.\nErdialdeko pisu txiki horren alogera garestienak Madril eta Bartzelonan ditugu: hilean 120.000 pezeta, eta EAEko hiru hiriburuetan (100.000 pezeta inguru, hilean). Izari txikiko pisu baten alogeraren prezioan, beraz, hiri garestien eta merkeenek bere horretan diraute. 120 metro karratuko etxebizitzei dagokienez, hiri batetik besterako zenbaki-jauziak antzekoak dira. Valentziaren erdialdeko etxebizitzaren bila dabiltzanak zorioneko diren bezala (hilean 60.000 pezetatik aurrera bai baitute zerbait), Bilbo, Iruñea, Donostia, Gasteiz, Malaga, Santander eta Madrilgo gutxieneko errentak ez doaz 100.000 pezetatik behera. Areago, Alacant, Bilbo, Bartzelona, Madril eta Donostiaren erdialdean 120 metro karratuko etxebizitza alogeran hartu nahi duenak, hilean 150.000 pezetatik gora eskatuko zaiola onartu behar du.\nGarestitzearen amaiera aurreikusia dago\nAdituek inmobiliariaren sektorean aldakuntzak iragarri dituzte, interes hipotekarioek %5etik behera egitean eta hiritarren espektatiba onuragarriak ikusirik, bultzada polita hartu duelako sektore horrek. Tinsa tasazio-elkarteak arestiko txosten batean adierazi duen bezala, bizpahiru urteren buruan espero genuen etxebizitzen prezioaren beherakada gertatuko da, enplegu-eskaintzaren murrizketa, itxaron-zerrendak amaitzea eta interes-tasen gorakada direla medio. Aurreikuspen horien arabera, mugimendu begetatiboaren, inmigrazioaren, etxebizitzaren batez besteko tamaina murriztearen, barne migrazioen eta pisu zaharrak zaharberritzearen ondoriozko etxebizitza-premiei (900.000 etxebizitza inguru) erantzuna emateko Estatu espainoleko Sustapen-Ministerioak onetsi duen Etxebizitza-Planaren (1998-2001) bukaerarekin bat letorke gainbehera horren hasiera.\nEtxebizitzaren alogera ahoz edo idatziz itun daiteke. Baina, itundutako baldintzen idatzizko egiaztapenik ez dagoela, desadostasunik gertatzekotan, ez maizterrak ez ugazabak dute beren interesak defendatzeko biderik. Adosturiko epea edozein dela ere, sinadurak maizterrari bermatzen dio pisua gutxienez bost urtez izatea; epe horretan alokatzaileak etxebizitza beretzat behar balu, hartzeko aukera izango luke baldin eta gorabehera hori kontratuan jasorik balego.\nMaizterrarentzat jarrera interesgarriena, nolanahi ere, kontratua urtez urte ituntzea da. Lehen-lehenik, urtearen bukaeran kontratua indargabetzeko aukera izango duelako, gertatu baino gutxienez hogeita hamar egun lehenago nagusiari jakinarazten badio. Bigarrenik, etxea bost urterako hartzeko konpromisoa bereganatuta, bertatik kontratua iraungi baino lehenago irteteko beharrean gertatuko balitz, ugazabak kalte-ordaina exigi liezaiokeelako, kontratua ez betetzearren, hain zuzen.\nBost urteak pasata, alderdiek kontratua berritzeko asmorik agertzen ez badute, ituna beste hiru urtez luza daiteke, urte bakarreko epetan. Maizterrak, alogerako urte bakoitzaren amaieran etxebizitza uzteko eskubidea izango du.\n<< Aurreko orrira joan: Errenta edo kreditua ordaindu, hortxe kezka: alogeran bizi ala edukitzea\nHurrengo orrira joan: Alogeran bizitzea: aztertu beharreko aukera >>